Dilanda gelombang ke-3? Mesir sambut Ramadan secara normal

KAHERAH, 2 Ramadan 1442H, Rabu – Rakyat Mesir menyambut permulaan bulan suci Ramadan dalam keadaan normal, walaupun ada kebimbangan mengenai peningkatan kes coronavirus dan kemungkinan gelombang ketiga.

Tahun lalu, kafe dan restoran hanya dibuka untuk pesanan dibawa pulang, sementara masjid ditutup dan pelaksanaan perintah berkurung pada waktu malam.

Tahun ini, restoran beroperasi semula dan masjid dibuka untuk solat dengan syarat penjarakan sosial serta kebersihan mesti dipatuhi.

Menjelang awal Ramadan semalam, penduduk – kebanyakkan tidak memakai pelitup muka – memenuhi jalan dan pasar di ibu kota Kaherah, membeli tanglung Ramadan berwarna-warni serta manisan.

Setakat ini, Mesir mengesahkan 211,307 kes coronavirus, termasuk 12,487 kematian.

Jangkitan COVID-19 yang disahkan oleh kerajaan telah meningkat dalam beberapa minggu belakangan ini – lebih 800 kes harian menjelang bulan Ramadan.

Pegawai kerajaan menggesa orang ramai untuk mengambil langkah berjaga-jaga bagi mencegah kemungkinan jangkitan ketiga.

Pakar berkata, jumlah rasmi kemungkinan hanya mencerminkan sebilangan kecil kes COVID-19 di Mesir kerana ujian yang agak terhad dan tidak memasukkan keputusan ujian persendirian.

Kerajaan melancarkan kempen vaksinasi, bagaimanapun mendapat bekalan terhad vaksin Sinopharm dari China dan vaksin AstraZeneca melalui fasiliti COVAX. – Agensi


Sri Lanka darurat lagi kerana krisis ekonomi

COLOMBO, 6 Syawal 1443H, Sabtu – Presiden Sri Lanka, Gotabaya Rajapaksa mengisytiharkan semula perintah darurat, ketika bantahan besar-besaran di seluruh negara susulan krisis ekonomi yang berlaku.

Memetik laporan stesen televisyen tempatan, Rajapaksa membuat pengumuman perintah darurat  berkuat kuasa mulai tengah malam Jumaat.

“Langkah itu memberi kuasa menyeluruh kepada pasukan keselamatan untuk kali kedua dalam tempoh lima minggu bagi menangani protes anti-kerajaan yang semakin meningkat,” kata laporan.

Difahamkan, keputusan itu dibuat selepas pasukan polis cuba menghalang pelajar yang cuba menyerbu Parlimen negara itu dengan gas pemedih mata dan meriam air.

Sri Lanka berdepan situasi tegang susulan tindakan mogok oleh kesatuan sekerja yang menuntut kerajaan  berundur.

Sebagai protes terhadap krisis ekonomi yang melanda negara dan masalah bekalan elektrik yang berpanjangan, penunjuk perasaan telah berkumpul di sekitar kediaman presiden sejak akhir Mac lalu.

Ketegangan dan pertempuran antara penunjuk perasaan dan pasukan keselamatan menyebabkan puluhan orang awam dan pegawai polis cedera, sementara lebih 50 yang lain ditangkap.

Kerajaan mengenakan perintah berkurung di ibu negara Colombo untuk menamatkan protes anti-kerajaan, dan mengenakan darurat pertama pada 1 April, apabila Rajapaksa merujuk protes itu sebagai ‘tindakan keganasan’.

Walaupun keadaan darurat dibatalkan pada 5 April lalu, protes berkenaan masih diteruskan di negara yang mempunyai kira-kira 22 juta populasi penduduk.-  Agensi


Kedudukan Mahkamah Syariah wajar diangkat lebih tinggi elak terus dihina

BANGI, 24 Ramadan 1443H, Selasa – Tindakan Ahli Parlimen Petaling Jaya, Maria Chin Abdullah menghina keputusan mahkamah mampu mendorong kelompok tertentu untuk terus rakus memperlekeh perundangan syariah di Malaysia yang pada muktakhir ini semakin menjadi-jadi.

Bimbang dengan situasi itu, Pengerusi PEMBELA, Aminuddin Yahaya menggesa agar Mahkamah Syariah diangkat ke kedudukan yang lebih tinggi.

Jelasnya, langkah itu bagi memastikan penghinaan sebegini dapat dibendung dengan lebih efektif selain memperkasakan sistem perundangan syariah di Malaysia.

“PEMBELA menegaskan apa jua bentuk penghinaan dan fitnah terhadap Mahkamah Syariah yang ingin menjatuhkan kredibiliti dan menghakis kepercayaan rakyat adalah suatu ancaman terhadap kedaulatan agama Islam.

“Ia sekali gus menderhaka terhadap Raja-Raja Melayu dan Yang di-Pertuan Agong selaku Ketua Agama di peringkat negeri dan Persekutuan,” katanya dalam kenyataan hari ini.

Beliau berkata demikian merujuk kepada keputusan Mahkamah Tinggi Syariah Kuala Lumpur semalam yang menjatuhkan hukuman penjara kepada Maria Chin selama tujuh hari berkuat kuasa serta-merta.

Hukuman tersebut selepas mendapati Ahli Parlimen Petaling Jaya itu telah menghina mahkamah berkait dengan kes membabitkan Pengerusi Bersama Kumpulan Naza, Datuk Wira SM Faisal SM Nasimuddin dan bekas isterinya, Emelia Hanafi.

Mengulas lanjut, Aminuddin berkata, dapatan oleh mahkamah bahawa Maria Chin telah sabit melakukan penghinaan kepada Mahkamah Syariah memberi isyarat ahli legislatif perlu lebih berhati-hati dalam tindakan mereka dan tidak sewenang-wenangnya menggunakan kedudukan mereka tanpa mengira sensitiviti.

“PEMBELA mengalu-alukan ketegasan Mahkamah Syariah dalam pensabitan tersebut,” katanya.

Beliau turut menggesa supaya Mahkamah Syariah tegas memberi penghakiman tanpa campur tangan pihak luar ataupun dalaman mereka sendiri.

Katanya, Mahkamah Syariah juga tidak seharusnya diberi tekanan oleh mana-mana pihak di dalam membuat keputusan yang adil.

“Sehubungan dengan itu, PEMBELA mempersoalkan status usaha pemerkasaan Mahkamah Syariah melalui RUU355 yang telah dipandang sepi walaupun telah dijanji oleh mereka yang kini memegang tampuk kuasa.

“PEMBELA ingin mengajak rakyat Malaysia agar sensitif dan cakna terhadap isu-isu semasa terutamanya yang menggugat maruah dan kedudukan Islam sebagai agama Persekutuan,” katanya.


WHO gesa global terus kawal penularan jangkitan COVID-19

GENEVA, 25 Ramadan 1443H, Rabu – Pertubuhan Kesihatan Sedunia (WHO) menggesa semua negara untuk terus mengekalkan pengawasan terhadap kes jangkitan COVID-19.

Ketua Pengarahnya, Tedros Adhanom Ghebreyesus bimbang apabila kebanyakan negara mulai ‘buta’ terhadap punca dan kesan penularan, kerana mengurangkan kadar ujian saringan.

“Memandangkan banyak negara mengurangkan ujian saringan, WHO kurang mendapat maklumat mengenai transmisi dan penjujukan.

“Ini menjadikan kita semakin buta terhadap corak transmisi dan evolusi penularan wabak,” katanya di ibu pejabat WHO di Geneva, semalam.

Sementara itu, Ketua Eksekutif kumpulan bantuan global, FIND, Bill Rodriguez berkata, kadar ujian saringan di kebanyakan negara telah menjunam sebanyak 70 hingga 90 peratus.

“Kami mempunyai kebolehan untuk mengetahui apa yang berlaku sebelum ini membabitkan transmisi coronavirus.

“Namun kini, kerana kurangnya ujian saringan dibuat oleh global, kami tidak nampak yang sedang berlaku dan perkembangan penularan virus ini,” katanya.

Minggu lalu, WHO memaklumkan kes baharu COVID-19 dan kematian di seluruh dunia terus menurun sejak akhir Mac lalu.

Bagaimanapun, trend penurunan itu perlu dilihat berhati-hati kerana kebanyakan negara sudah beransur-ansur mengubah strategi ujian COVID-19, yang menyebabkan bilangan kes dikesan lebih rendah.-  Agensi


4 terbunuh, puluhan cedera letupan depoh senjata Kazakhstan

ANKARA, 18 Muharram 1443H, Jumaat – Sekurang-kurangnya empat terbunuh dan puluhan lagi cedera dalam kejadian siri letupan depoh senjata di Kazakhstan pada Khamis, menurut seorang pegawai Kementerian Pertahanan pada Jumaat.

Letupan berlaku di depoh senjata yang terletak di wilayah Taraz, selatan Zhambyl bersempadan dengan Kyrgyzstan, lapor Agensi Anadolu..

“Sebanyak tujuh letupan kedengaran antara 7 hingga 8 malam waktu tempatan (1300-1400GMT) Khamis,” kata pegawai yang enggan namanya disiarkan.

Beliau berkata jumlah mangsa yang cedera mungkin bertambah.

“Penduduk di perkampungan berhampiran telah dipindahkan ke lokasi selamat,” kata pegawai itu, sambil menambah pihak atasan sedang menyiasat punca kejadian.

Presiden Kazakhstan Kassym-Jomart Tokayev pada Khamis berkata sekitar 30 orang cedera dalam kejadian itu.

“Usaha memadam kebakaran sedang dilakukan. Malangnya, jumlah mangsa semakin meningkat, tetapi keadaan masih terkawal,” katanya.

Menurut agensi berita KazTag, lebih 400 penempatan sementara disediakan kepada penduduk yang terjejas.

Kira-kira 32 doktor dan 56 pasukan perubatan dikerahkan ke lokasi kejadian untuk membantu merawat mangsa, 66 mangsa yang cedera telah dimasukkan ke hospital. – Bernama


Kem pelarian Rohingya di India musnah terbakar

NEW DELHI, 3 Zulkaedah 1442H, Isnin – Kebakaran besar memusnahkan kem pelarian Rohingya di ibu negara India, New Delhi, menyebabkan ratusan orang kehilangan tempat tinggal.

Kebakaran berlaku kira-kira jam 11:30 malam pada hari Sabtu dan merebak cepat ke kawasan perkhemahan, menyebabkan 55 tempat perlindungan bencana menjadi abu di kawasan Madanpur Khadar di selatan ibu kota.

Tidak ada kematian atau kecederaan serius yang dilaporkan dalam insiden itu.

Jabatan bomba ibu negara berkata, pihaknya telah memasang 15 tender kebakaran dan berjaya mengawal api daripada merebak dalam tempoh enam jam.

“Kami segera bergegas ke tempat itu dan mula memadamkan api,” kata Sandeep, seorang operator di Delhi Fire Service, kepada Al Jazeera melalui telefon semalam.

Kebakaran itu telah memusnahkan kem yang menempatkan 55 keluarga – memenuhi langit dengan kepulan asap dan nyalaan api ketika pelarian bergegas menyelamatkan diri dan meminta bantuan.

Sufia Khatoon, 32, sedang tidur di dalam pondoknya bersama dengan ibu dan anaknya yang mengalami masalah fizikal ketika kebakaran berlaku.

Katanya, kebakaran bermula di sebuah pondok yang terbengkalai.

“Kami kehilangan segalanya. Api memusnahkan sedikit wang tunai yang kami simpan untuk keperluan harian kami. Kami tidak mempunyai satu rupee (India) untuk membeli air,” katanya.

Susulan itu, dia merayu kepada kerajaan dan kumpulan bantuan untuk mendapatkan bekalan makanan dan tempat tinggal. – Agensi


Hakim kes letupan besar Beirut digugur kerana sikap ‘mencurigakan’

BEIRUT, 7 Rejab 1442H, Jumaat – Mahkamah Lubnan menggugurkan hakim yang mengetuai penyiasatan insiden letupan besar di pelabuhan Beirut tahun lalu – tindakan itu mungkin menunda lagi siasatan yang berdepan tekanan politik.

Lebih enam bulan sejak insiden letupan terbesar dalam sejarah membabitkan bukan nuklear, rakyat Lubnan masih tiada jawapan mengenai punca dan berapa tan ammonium nitrat, yang disimpan secara tidak selamat di pelabuhan itu selama bertahun-tahun sehingga ia meletup.

Letupan itu mengorbankan 200 nyawa, mencederakan ribuan yang lain dan memusnahkan seluruh daerahnya.

Disember tahun lalu, Hakim Fadi Sawan menuduh tiga bekas menteri dan Perdana Menteri kerana cuai atas insiden letupan pada Ogos, sehingga memburukkan lagi krisis ekonomi Lubnan.

Bagaimanapun, Fadi dikritik ketika beliau berusaha untuk menyelesaikan kes itu, sehingga dituduh melampaui kuasanya.

Beliau juga menghadapi kritikan dari Syiah Hizbullah dan bekas Perdana Menteri, Saad Hariri.

Mahkamah kasasi memutuskan untuk menggugurkan Fadi dari kes itu pada Khamis setelah membenarkan permohonan dua bekas menteri yang didakwa, Ali Hassan Khalil dan Ghazi Zeaiter.

Hujah keputusan itu menyebut ‘kecurigaan yang sah’ terhadap sikap berkecuali Fadi kerana kediamannya dikatakan antara yang rosak akibat letupan berkenaan.-  Agensi


Thailand rekod lebih 500 kes baharu, tertinggi sejak penularan

BANGKOK, 5 Jamadilawal 1442H, Ahad – Thailand merekodkan lebih 500 kes COVID-19 semalam. peningkatan harian tertinggi di negara ini sejak penularan wabak itu Januari lepas dengan semua kes berkait dengan penjual udang berusia 67 tahun di sebuah pasar di Samut Sakhon, dekat sini.

Setakat ini, sejumlah 548 kes dilaporkan daripada kluster ini.

Ketua Pengarah Jabatan Kawalan Penyakit, Dr Opas Karnkawinpong berkata sejumlah 1,192 orang menjalani saringan COVID-19 di Samut Sakhon dan 516 didapati positif jangkitan virus itu.

“Kebanyakan daripada pesakit baharu adalah pekerja asing dan tidak bergejala,” kata beliau dalam satu sidang media malam ini.

Beliau juga mengumumkan Samut Sakhon dikenakan sekatan kawalan pergerakan separa mulai hari ini sehingga 3 Januari 2021.

Beliau menggesa penduduk Samut Sakhon agar tidak melakukan perjalanan yang tidak perlu.

Selain itu, katanya, sekolah dan universiti di wilayah ini ditutup sementara.

“Mereka yang pergi ke pasar udang mulai 1 Dis perlu menjalani kuarantin kendiri,” tambahnya.

Sejak pandemik COVID-19 menular pada Januari, kenaikan harian tertinggi yang dicatatkan setakat ini adalah 188 kes pada 22 Mac.

Terdahulu, jurucakap Pusat Pentadbiran Situasi COVID-19 (CCSA) Thaweesilp Wissnuyothin berkata seorang wanita berusia 67 tahun, yang menjual udang di pasar dan tidak pernah ke luar negara disahkan positif pada 16 Dis.

Susulan pengesanan kontak, ibu wanita itu berusia 95 tahun, kakak berusia 73 tahun, adik ipar wanita berumur 57 tahun serta lima pekerja tempatan dan asing diuji positif, katanya.

Setakat ini, Thailand mencatat lebih daripada 4,800 kes dengan 60 kematian akibat virus itu. – Bernama


MB Selangor langgar kuarantin: Polis buka kertas siasatan jika perlu

BANGI, 19 Safar 1442H, Rabu – Polis akan meneliti laporan berhubung isu Menteri Besar Selangor, Datuk Seri Amirudin Shari melanggar arahan kuarantin COVID-19.

Timbalan Ketua Polis Negara, Datuk Seri Acryl Sani Abdullah Sani berkata, pihaknya akan membuka kertas siasatan sekiranya perlu berhubung perkara itu.

“Setakat ini, kita masih belum menerima sebarang laporan berkaitan isu itu.

“Polis akan teliti perkara ini termasuk permohonan maaf dibuat Amirudin. Kenyataan itu dibuat menerusi media sosial.

“Kalau ada keperluan, kita buka kertas siasatan,” katanya seperti dilapor Berita Harian hari ini.

Pada 4 Oktober lalu, Amirudin menerusi akaun Facebook memuat naik permohonan maaf kerana terpaksa keluar dari kuarantin di rumah bagi menyelesaikan isu pencemaran yang memberi kesan pada kehidupan rakyat Selangor.

Difahamkan, beliau bertindak demikian bagi menyelesaikan isu gangguan bekalan air membabitkan daerah Petaling, Hulu Langat, Kuala Langat dan Sepang susulan pencemaran air mentah di Sungai Semenyih.

“Saya mohon maaf terpaksa keluar daripada kuarantin malam ini untuk menyelesaikan isu pencemaran yang memberi kesan pada kehidupan rakyat Selangor.

“Saya mengambil langkah berjaga-jaga dengan memakai ‘face shield’, ‘face mask’ juga kedua-dua ujian saringan saya menunjukkan keputusan negatif,” katanya.


Pelarian Rohingya kurang zat jika PBB potong bantuan makanan: Pakar

DHAKA, 27 Rejab 1444H, Sabtu – Pakar memberi amaran keputusan Pertubuhan Bangsa-Bangsa Bersatu (PBB) mengurangkan bantuan makanan kepada pelarian Rohingya di Bangladesh akan membawa kepada bencana kemanusiaan.

Kebimbangan itu disuarakan Pakar Migrasi, Asif Munier susulan rancangan Program Makanan Sedunia (WFP) mengurangkan bantuan mulai bulan depan.

Bangladesh menempatkan lebih 1.2 juta muslim Rohingya, yang kebanyakannya ‘terselamat’ daripada keganasan dan penganiayaan Myanmar ketika tindakan keras tentera pada 2017.

Bantuan antarabangsa untuk Rohingya telah berkurangan sejak 2020 walaupun terdapat rayuan mendesak untuk Program Makanan Sedunia PBB, Respon Pelarian Rohingya.

WFP memohon pembiayaan AS$125 juta untuk mengelakkan pemotongan catuan dan memberi amaran akan mengurangkan nilai bantuan makanan daripada AS$12 kepada AS$10 seorang.

Jika tiada komitmen pembiayaan baharu dibuat menjelang April, badan PBB berkata, satu lagi pusingan pengurangan yang lebih banyak perlu dibuat.

Pemotongan itu – yang berlaku menjelang bulan Ramadan – akan menyebabkan lebih ramai kanak-kanak di kem Rohingya berdepan kekurangan zat makanan.

Asif berkata, catuan yang dibuat kepada pelarian Rohingya ketika ini sudah tidak mencukupi dan berisiko menimbulkan masalah kesihatan serius kepada mereka.

“Tanpa akses kepada makanan berkhasiat, kanak-kanak akan kekurangan zat makanan dan mungkin ada kesan ke atas tumbesaran serta jangka hayat mereka.

“Tahap kekurangan zat makanan akut kekal tinggi dan kekurangan zat makanan kronik berleluasa di kalangan penduduk pelarian Rohingya di Bangladesh, dengan lebih satu pertiga kanak-kanak terbantut serta kurang berat badan,” katanya.-  Agensi


48 Petugas HSNZ positif, Jabatan Kecemasan & Trauma ditutup sementara

KUALA TERENGGANU, 17 Jamadilakhir 1442H, Sabtu – Jabatan Kesihatan Negeri Terengganu mengesahkan seramai 48 petugas kesihatan di Hospital Sultanah Nur Zahirah (HSNZ) di sini, dijangkiti COVID-19.

Pengarah Kesihatan Negeri, Dr Nor Azimi Yunus berkata, kesemua petugas berkenaan telah diasingkan dan diberi rawatan.

Beliau berkata, siasatan untuk mengenal pasti punca jangkitan sedang dijalankan dan kontak rapat kes juga telah disaring dan diasingkan.

“Pengurusan rawatan pesakit di HSNZ masih diteruskan dan berada dalam keadaan terkawal. Perkhidmatan Unit Rawatan Rapi (ICU), dewan bedah dan kecemasan juga masih berjalan.

“Namun, bagi mengurangkan gangguan pada perkhidmatan sedia ada, rawatan kes-kes ringan di Jabatan Kecemasan & Trauma telah ditutup sementara bermula semalam,” katanya dalam satu kenyataan hari ini.

Sehubungan itu, jabatan menasihatkan orang awam yang ingin mendapatkan rawatan bagi kes-kes ringan (Green Zone) untuk datang ke Jabatan Pesakit Luar HSNZ atau ke klinik kesihatan berdekatan.

Dr Nor Azimi berkata, orang awam juga diminta untuk tidak menularkan sebarang berita tidak sahih supaya tidak mencetuskan kebimbangan dan kekeliruan dalam kalangan masyarakat.

“Jabatan akan sentiasa memastikan langkah pencegahan dan kawalan yang sewajarnya dilaksanakan secara berterusan dalam kalangan petugas kesihatan dan pesakit di kawasan hospital,” katanya.

Semalam, maklumat mengenai penularan COVID-19 dalam kalangan petugas HSNZ tular di media sosial terutama aplikasi WhatsApp dan ia menarik perhatian orang ramai yang melahirkan kebimbangan mengenai tahap perkhidmatan di hospital tersebut. – Bernama


Tokoh ulama dunia Shaykh Abdallah beri pandangan perihal vaksin

KUALA LUMPUR, 7 Jamadilawal 1442H, Selasa – Pandangan tokoh ulama dunia Shaykh Abdallah Shaykh Al-Mahfoudh Bayyah mengenai vaksin COVID-19 adalah antara kandungan utama majalah khas yang bakal diterbitkan oleh Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al Bakri.

Zulkifli berkata Shaykh Abdallah yang juga Pengerusi Majlis Fatwa Emiriah Arab Bersatu menghuraikan penggunaan vaksin itu dalam kalangan umat Islam secara tuntas menurut empat mazhab.

“Insya-Allah, saya akan kemukakan dalam masa terdekat perkara itu,” katanya kepada pemberita selepas menyempurnakan sumbangan barangan makanan anjuran Majlis Agama Islam Wilayah Persekutuan (MAIWP) di Madrasah Raudhatul Muttaqin, Sentul di sini hari ini.

Sebelum ini, Zulkifli dilaporkan berkata beliau dalam proses mengeluarkan majalah khas untuk memberi penjelasan serta ulasan berhubung penggunaan vaksin dalam kalangan umat Islam sebagai usaha menangani permasalahan ummah dengan memberi kefahaman sebenarnya mengenai perkara itu.

Majalah setebal 40 muka surat itu akan diterbitkan dalam bentuk santai dan mudah difahami.

Malaysia sebelum ini dilaporkan telah memeterai perjanjian dengan fasiliti COVAX dan Pfizer untuk memperoleh vaksin COVID-19, dan hari ini Perdana Menteri Tan Sri Muhyiddin Yassin mengumumkan kerajaan menandatangani perjanjian dengan syarikat farmaseutikal AstraZeneca juga untuk tujuan sama. – Bernama


KDN terima permohonan kenaikan gaji anggota PDRM

KUALA LUMPUR, 8 Jamadilawal 1442H, Rabu – Kementerian Dalam Negeri (KDN) telah menerima permohonan mengenai kenaikan gaji dan elaun pegawai serta anggota Polis Diraja Malaysia (PDRM) pada September lepas, kata Timbalan Menteri Dalam Negeri Datuk Seri Dr Ismail Mohamed Said.

Bagaimanapun katanya, suatu kajian menyeluruh mengenai perkara itu perlu dijalankan bagi memastikan kenaikan itu meliputi semua skim perkhidmatan PDRM.

“Kami (KDN) memang sentiasa mengambil berat kebajikan dan tangga gaji kakitangan PDRM sejajar dengan tugas mereka menjaga keselamatan serta memastikan keamanan dan ketenteraman awam negara,” katanya pada sesi soal jawab persidangan Dewan Negara hari ini.

Beliau berkata demikian sebagai menjawab soalan Senator Kamarudin Abdun mengenai jaminan kerajaan bagi menaikkan kadar gaji pegawai dan anggota PDRM yang banyak berjasa kepada rakyat dan negara.

Ismail berkata walaupun isu kenaikan gaji belum diputuskan, kerajaan telah menaikkan kadar imbuhan tetap perumahan PDRM antara RM20 dan RM145 sebulan berdasarkan kepada gred pegawai dan anggota.

Beliau berkata bayaran insentif mengikut lokasi tahap kesusahan PDRM juga dinaikkan daripada RM500 hingga RM1,500 sebulan berdasarkan kategori pedalaman kepada pegawai dan anggota yang bertugas di kawasan pedalaman.

Menjawab soalan tambahan Kamarudin mengenai kebajikan pasukan keselamatan negara itu, Ismail berkata mana-mana anggota yang terlibat dalam kemalangan atau kematian akan menerima imbuhan sejajar melalui Tabung Amanah Perwira di bawah seliaan KDN.

Bahkan katanya, terdapat juga Tabung Amanah Warisan yang disediakan kepada pesara dengan lima kategori bantuan iaitu khairat kematian, bantuan pergerakan, perubatan pesakit terlantar, pendidikan dan bencana alam.

“Semakan mengenai keperluan anggota PDRM secara keseluruhan sentiasa dilakukan bagi memastikan kebajikan mereka terbela,” kata Ismail. – Bernama


Aman Palestin salur sumbangan awal RM4.945 juta untuk rakyat Palestin

Oleh Ainul Illia Meor Suzurudin

BANGI, 23 Syawal 1442H, Jumaat – Aman Palestin Berhad (Aman Palestin) berjaya menyampaikan sumbangan awal berjumlah RM4.945 juta kepada rakyat Palestin di Gaza, Tebing Barat dan juga di sekitar Masjid al-Aqsa, baru-baru ini, kata Ketua Pegawai Eksekutifnya, Ustaz Awang Suffian Awang Piut.

Beliau berkata, Aman Palestin cawangan Gaza telah memudahkan bantuan yang disumbangkan oleh rakyat Malaysia dan mengurusnya mengikut keperluan semasa penduduk Palestin di Gaza dan Tebing Barat.

“Ketika peperangan 11 hari di Gaza berikutan serangan biadab Zionis di Masjid al-Aqsa, Aman Palestin telah tampil memberi bantuan kecemasan awal hasil daripada kempen Bantuan Kecemasan Al-Aqsa berjumlah RM4.945 juta.

“Antara bentuk bantuan yang diberikan adalah pek makanan, roti, kit kebersihan, wang tunai, rawatan kepada mangsa perang, sewaan rumah sementara dan bantuan baik pulih rumah, ambulans, ubat-ubatan serta penyediaan unit kecemasan Hospital Ar-Razi,” katanya dalam sidang media pelancaran Tabung Perwira COVID-19, yang diadakan secara dalam talian, hari ini.

Beliau berkata, selain bantuan awal itu, Aman Palestin kini hadir dengan bantuan yang lebih besar manfaatnya untuk satu tempoh panjang.

Ini kerana, katanya, pasca perang Saif Al-Quds yang dihadapi rakyat Palestin ketika ini adalah tempoh kritikal untuk membangunkan semula Palestin terutama di Gaza.

“Usaha pemulihan kekuatan rakyat Palestin ini cukup penting daripada sudut ekonomi, sosial, kemasyarakatan dan infrastruktur bagi memastikan ketahanan mereka tetap jitu dan teguh berdepan kekejaman Zionis Yahudi.

“Antara impak besar yang dilaksanakan Aman Palestin adalah projek pembangunan hospital Aman Palestin, iaitu hospital pakar psikiatri pertama di Gaza, projek baik pulih rumah sedia ada yang rosak, projek pembinaan kompleks perumahan yang akan memberi manfaat ratusan keluarga di Gaza.

“Hospital Pakar Psikiatri dan Rawatan Trauma ini dijangka dapat menerima sehingga 108,500 pesakit setahun,” katanya.

Ustaz Awang berkata, usaha pembinaan infrastruktur ini akan mengambil masa satu hingga dua tahun dan akan dibuat secara berperingkat.

Beliau berkata, ia dilakukan dengan kerjasama Kementerian Kerja Raya Palestin, Kementerian Kesihatan Palestin, Program Pembangunan Bangsa-Bangsa Bersatu (UNDP) dan Agensi Pertubuhan Bangsa Bersatu Bagi Pelarian Palestin (UNRWA).

“Aman Palestin menyeru seluruh rakyat Malaysia prihatin termasuk badan kerajaan, badan bukan kerajaan dan korporat berganding bahu menyokong projek ini.

“Semoga dengan segala sokongan anda membuka ruang untuk rakyat Palestin terus bangkit berjuang mewakili kita mempertahankan tanah waqaf Masjid al-Aqsa,” katanya.


Tiada jemaah haji dijangkiti COVID-19

JEDDAH, 11 Zulhijjah 1442H, Rabu – Kementerian Kesihatan Arab Saudi mengumumkan tidak ada jangkitan coronavirus atau penyakit lain di kalangan jemaah.

Ini susulan jemaah haji yang mengambil bahagian dalam mengerjakan ibadah haji tahun ini berjaya mematuhi langkah-langkah kesihatan yang meluas di semua tempat suci.

Perkara itu diumumkan jurucakap Kementerian Kesihatan, Dr Mohammed Al-Abd Al-Aly ketika sidang media bersama Kementerian Dalam Negeri dan Kementerian Haji dan Umrah semalam.

Sementara itu, jurucakap Kementerian Dalam Negeri, Letnan Kolonel Talal Al-Shalhoub berkata, lebih ramai anggota polis hadir untuk mengawasi langkah-langkah kesihatan COVID-19.

Bagaimanapun katanya, 356 pelanggar ketika mengerjakan haji dilaporkan – sebilangan besar cuba untuk ke tempat suci tertentu di Muzdalifah, Gunung Arafat dan Masjidil Haram.

“Saya ingin menegaskan pentingnya melaksanakan langkah keselamatan haji dan menghindari pelanggaran,” kata Al-Shalhoub.

Arab Saudi mengesahkan 14 kematian berkaitan COVID-19 baharu semalam, meningkatkan jumlah kematian kepada 8,075.

Kementerian Kesihatan mengesahkan 1,273 kes baharu yang dilaporkan di negara itu dalam tempoh 24 jam lepas.

Secara keseluruhan hingga kini, 512,142 orang dijangkiti penyakit itu. – Agensi


Chris Hipkins dijangka ganti Jacinda Ardern sebagai PM baharu New Zealand

AUCKLAND, 28 Jamadilakhir 1444H, Sabtu – Chris Hipkins sedia menggantikan Jacinda Ardern sebagai Perdana Menteri New Zealand baharu selepas muncul sebagai satu-satunya wakil yang dicalonkan untuk mengetuai Parti Buruh.

Hipkins, 44, dijangka disahkan sebagai pemimpin baharu pada mesyuarat 64 Ahli Parlimen Buruh atau Kaukus pada Ahad.

“Parti Buruh akan bermesyuarat pada jam 1 petang esok untuk mengesahkan pencalonan dan mengesahkan Chris Hipkins sebagai Ketua Parti,” kata Ahli Kanan Parti Buruh, Duncan Webb dalam satu kenyataan.

Sebagai pemimpin Parti Buruh yang memerintah, beliau juga akan menjadi Perdana Menteri.

Pertama kali dipilih sebagai Ahli Parlimen untuk Parti Buruh pada 2008, Hipkins menjadi terkenal selepas dilantik sebagai Menteri Respons COVID-19 pada November 2020.

Beliau kini adalah menteri untuk polis, pendidikan dan perkhidmatan awam serta ketua Dewan.

Khamis lalu, Ardern, tokoh global untuk politik progresif mengejutkan New Zealand apabila mengumumkan peletakan jawatan secara mengejut, kurang tiga tahun selepas memperoleh kemenangan besar untuk penggal kedua dalam pilihan raya.

Wanita berusia 42 tahun yang mengetuai negara ketika melalui bencana alam, wabak COVID-19 dan serangan pengganas yang paling teruk berkata, beliau tidak lagi mempunyai ‘tenaga yang mencukupi’.

Beliau meletakkan jawatan tanpa menamakan pengganti yang jelas dan Parti Buruh yang memerintah kini berusaha untuk mencari pengganti. – Agensi


Israel tak peduli amaran PBB, tetap serang hospital Gaza

GAZA, 20 Rabiulakhir 1445H, Sabtu – Meskipun Pertubuhan Bangsa-Bangsa Bersatu (PBB) sudah memberi amaran, tentera penjajah Israel masih melancarkan serangan ganasnya ke atas sebuah lagi hospital di Gaza.

Dalam serangan pada Sabtu, rejim haram Israel menyasarkan pintu masuk Hospital Kanak-Kanak Al-Nasr di barat Gaza, menurut laporan TV Al-Aqsa.

Beberapa media tempatan melaporkan bahawa terdapat orang awam terkorban akibat serangan itu.

Setakat minggu ini, serangan tanpa henti Israel berterusan menyasarkan hospital di Semenanjung Gaza termasuk Hospital Al-Shifa, Hospital Al-Quds dan Hospital Indonesia.

Terdahulu, Kementerian Kesihatan di Gaza melaporkan 13 rakyat Palestin syahid dan 26 yang lain cedera dalam pengeboman Israel yang menyasarkan ambulans di hadapan Kompleks Perubatan Al-Shifa.

Pihak berkuasa kesihatan Gaza melaporkan, sekurang-kurangnya 9,227 rakyat Palestin dibunuh sejak Israel memulakan serangan tanpa henti pada 7 Oktober lalu.- Agensi


Mahkamah tetap 21 Oktober keputusan cabar kelewatan pelaksanaan Undi 18

KUALA LUMPUR, 14 Muharram 1443H, Isnin – Mahkamah Tinggi di sini menetapkan 21 Oktober ini bagi keputusan permohonan 18 anak muda Malaysia mencabar tindakan kerajaan menangguhkan pelaksanaan umur mengundi 18 tahun (Undi 18) dan pendaftaran pemilih secara automatik (AVR).

Anak muda terbabit mewakili Gerakan Undi 18 mengemukakan permohonan semakan kehakiman dengan menamakan bekas Perdana Menteri Tan Sri Muhyiddin Yassin, kerajaan dan Suruhanjaya Pilihan Raya (SPR) sebagai responden.

Hakim Datuk Ahmad Kamal Md Shahid menetapkan tarikh tersebut selepas mendengar penghujahan menerusi aplikasi Zoom hari ini daripada peguam Gerakan Undi 18, Datuk Dr Gurdial Singh Nijar dan Datuk S. Ambiga.

Peguam Kanan Persekutuan (SFC) Shamsul Bolhassan, Azizan Md Arshad dan Raja Shahril Anuar Raja Baniamin mewakili Jabatan Peguam Negara (AGC) bagi pihak kesemua responden.

Terdahulu, Gurdial berhujah pandemik COVID-19 tidak boleh digunakan sebagai alasan menangguhkan pelaksanaan had umur mengundi 18 tahun kerana pendaftaran AVR boleh dilakukan oleh SPR dan Jabatan Pendaftaran Negara (JPN) secara dalam talian.

Katanya pada 25 Mac lalu, SPR dalam satu kenyataan media menyatakan pendaftaran AVR dan penurunan had usia mengundi kepada 18 tahun hanya akan dilaksanakan selepas 1 Sept 2022 ekoran cabaran yang dihadapi oleh SPR ketika pelaksanaan Perintah Kawalan Pergerakan (PKP).

“Alasan COVID-19 tidak boleh diterima kerana AVR sepatutnya siap bulan lalu kerana kerajaan membuat pengumuman pada 10 Oktober 2019. Walau apa pun, tidak ada penjelasan yang mencukupi seperti yang diperlukan oleh undang-undang mengenai bagaimana dan mengapa COVID-19 telah menyebabkan sebarang kekangan dalam pelaksanaan Undi 18,” katanya.

Beliau berkata demikian dalam penghujahan terhadap permohonan semakan kehakiman tersebut.

Sementara itu, Ambiga berkata kelewatan proses pendaftaran Undi 18 tahun akan mewujudkan situasi tidak munasabah dan tidak rasional dalam sistem demokrasi negara,

“Seorang warganegara Malaysia berusia 18 tahun layak untuk menjadi calon pilihan raya tetapi tidak boleh mengundi dalam kawasan pilihan rayanya,” katanya.

Bagaimanapun, Shamsul berhujah penguatkuasaan dan pelaksanaan pindaan perlembagaan tidak boleh dilakukan secara pengasingan dan perlu dilakukan bersama-sama kerana ia memberi kesan kepada permohonan pendaftaran oleh pemohon yang layak.

“Dalam permohonan pendaftaran, setiap orang yang layak akan membuat permohonan. Bagaimanapun, sebelum namanya didaftarkan dalam senarai pemilih, terdapat tempoh bantahan setiap bagi setiap suku tahun ( setiap tiga bulan) bagi memastikan semua nama dalam daftar pemilih masih layak.

“Bagaimanapun, dalam AVR, nama boleh didaftarkan secara automatik dalam daftar pemilih.

Buat masa ini, tidak peruntukan untuk tempoh bantahan. Bagaimanakah jika seseorang itu tidak layak sebagai pengundi seperti seorang ditahan di hospital psikiatri atau bukan penduduk dalam kawasan pilihan raya…namanya tetap dalam daftar pemilih kerana AVR,” katanya.

Shamsul berkata kerajaan tidak pernah mengatakan ia tidak mahu melaksanakan pindaan perlembagaan tetapi keadaan menjadi sukar disebabkan pandemik COVID-19 dan PKP dan pendapatnya turut dipersetujui oleh rakannya, Azizan, yang mengatakan SPR tidak boleh mendedahkan kepada umum setiap langkah yang diambilnya.

Seorang lagi SFC Raja Shahril berhujah bukan semua urusan SPR boleh dilakukan dalam talian dan interaksi secara fizikal juga perlu bagi melaksanakan sesuatu siasatan bagi memastikan keberadaan seseorang pengundi.

Pada 2 April lalu, anak muda berkenaan memfailkan permohonan itu bagi mendapatkan beberapa perintah mahkamah susulan tindakan responden menangguhkan pelaksanaan Undi 18, iaitu suatu inisiatif untuk menurunkan had usia mengundi warganegara dari 21 tahun kepada 18 tahun dan bagi membolehkan pendaftaran AVR.

Pada 17 Jun lalu, mereka mendapat kebenaran Mahkamah Tinggi untuk mencabar tindakan kerajaan melambatkan proses pelaksanaan Undi 18 dan pendaftaran AVR. – Bernama


Pusat zakat dirayu turun padang jejaki rakyat dalam kesusahan

BANGI, 21 Zulkaedah 1442H, Jumaat – Semua pusat zakat negeri diminta lebih proaktif dalam pengagihan wang zakat kepada golongan yang kini terhimpit dengan kesesakan punca pendapatan ekoran pelaksanaan Perintah Kawalan Pergerakan (PKP).

Ditambah dengan peningkatan kes bunuh diri setiap hari, Pengerusi Biro Politik Majlis Perundingan Melayu (MPM), Shahbudin Embun menggesa pusat zakat untuk melaksanakan inisiatif tambahan daripada yang pernah dilaksanakan sebelum ini.

Ini kerana, kebanyakan daripada golongan ini tiada wang simpanan yang mencukupi untuk menampung hidup dalam keadaan PKP yang  berpanjangan.

“Setiap hari ada sahaja berita tentang penutupan perniagaan yang menyebabkan ramai di antara kita yang kehilangan sumber pendapatan.

“Keadaan yang dirasai sekarang sekali gus memberi kesan langsung kepada kos sara hidup. Justeru, Lembaga Zakat setiap negeri perlu menjadikan bantuan kepada golongan ini sebagai matlamat utama mereka.

“Buat masa sekarang, agensi yang ditugaskan untuk membantu disyorkan tidak mengamalkan birokratik dan menyiasat kesahihan sama ada nama mereka tersenarai di bawah mana-mana agensi pembasmian kemiskinan kerana kebanyakan mereka bukan dalam kategori kemiskinan mutlak,” katanya kepada Ismaweb.net, hari ini.

Dalam pada itu, Shahbudin memuji pusat zakat yang telah bertindak aktif lebih awal untuk menyantuni golongan yang memerlukan.

Beliau turut mengesyorkan inisiatif Majlis Agama Islam Wilayah Persekutuan (MAIWP) yang pernah menubuhkan skuad jejak Asnaf Baitulmal yang dilancarkan pada tahun 2012 dijadikan sebagai contoh.

Tujuan skuad ini ditubuhkan adalah untuk golongan menjejaki asnaf yang tercicir daripada menerima bantuan zakat di seluruh Wilayah Persekutuan.

“Dalam keadaan sekarang, skuad ini perlu lebih aktif agar lebih banyak bantuan dapat disumbangkan. Apa kata skuad seperti ini diperluaskan di seluruh negara dan dijadikan sebagai aktiviti yang wajib dilaksanakan.

“Skuad turun padang ini mesti bergerak setiap hari di pelbagai lokasi yang terdapat mereka yang hidup dalam kedaifan dan kesukaran selain berdasarkan laporan orang ramai dan media,” katanya.


UMNO ‘gopoh’ jika usul undi tak percaya PM

Oleh Athirah Huda Zalhe

BANGI, 29 Zulkaedah 1442H, Sabtu – UMNO akan dilihat parti gopoh dan tidak mementingkan rakyat, sekiranya mengusulkan undi tidak percaya terhadap Perdana Menteri pada sidang Parlimen nanti.

Tidak mustahil juga, UMNO akan terus dikecam dan dibenci dengan tindakan kemaruk kuasa – apabila membuat porak-peranda terutama dalam tempoh pandemik ini.

Sepatutnya, UMNO sebagai parti terbesar orang Melayu fokus membantu negara melandaikan kes jangkitan harian COVID-19 dengan membina kestabilan politik, pemulihan ekonomi serta ketenteraman awam.

Demikian jelas Presiden BERJASA, Ustaz Haji Zamani Ibrahim mengulas kemelut politik negara ketika ini, membabitkan UMNO dengan kerajaan Perikatan Nasional (PN).

Ini selepas UMNO menuntut Tan Sri Muhyiddin Yassin meletakkan jawatan bagi memberi laluan kepada seorang perdana menteri baharu dilantik untuk suatu tempoh terhad untuk menguruskan hal pandemik COVID-19 serta bantuan rakyat.

Ustaz Zamani berkata, pengumuman keputusan Majlis Kerja Tertinggi (MKT) UMNO

oleh Presiden, Datuk Seri Ahmad Zahid Hamidi tidak akan memberi kesan kepada Muhyiddin.

“Ini kerana keputusan tersebut adalah keputusan parti. Semua menteri dan timbalan menteri UMNO di dalam PN sudah pun mengeluarkan kenyataan rasmi untuk menyokong PM.

“Malah, lantikan Datuk Seri Ismail Sabri sebagai Timbalan Perdana Menteri bukan bermakna berlakunya peralihan daripada Bersatu kepada UMNO.

“Sebaliknya, pelantikan itu dilihat sebagai mengurangkan penekanan UMNO kepada Muhyiddin sebagai PM,” katanya kepada Ismaweb.net, hari ini.

Dalam situasi begini, beliau berkata, Muhyiddin sebagai Perdana Menteri harus mempunyai keberanian untuk menzahirkan titah Yang di-Pertuan Agong.

“Negara mesti ditadbir dan diurus mengikut peruntukan Perlembagaan.

“Menasihati Yang di-Pertuan Agong untuk membubarkan Parlimen dan mengadakan PRU15 di saat negara berada di kemuncak pandemik adalah satu tindakan yang sangat tidak sesuai,” katanya.

Atas dasar itu, BERJASA berpendapat bahawa penyelesaian yang perlu dilaksanakan adalah memperkukuh politik bangsa Melayu, kerana langkah itu sahaja mampu membawa kepada keamanan dan kesejahteraan nasional.

“Parti Melayu, Islam mesti membina keserasian dan kerjasama dengan semua parti Melayu, Islam sedia ada.

“Semua parti Melayu, Islam dibentuk kerjasama dan kesefahaman dalam membawa agenda watan. Tolak ansur demi keserasian dan kesatuan perlu dijelmakan dalam perkongsian kuasa.

“Sudah sampai masanya parti berubah kepada norma baharu, daripada berpusat kepada agenda parti kepada agenda watan,” katanya.


Belanjawan 2021 lulus, papar kematangan politik Malaysia

KUALA LUMPUR, 11 Rabiulakhir 1442H, Jumaat – Kelulusan Rang Undang-Undang Perbekalan 2021 (Belanjawan 2021) di peringkat dasar memperlihatkan kematangan politik Malaysia apabila membenarkan pandangan dan perdebatan yang hangat daripada blok kerajaan dan pembangkang sebelum ia diluluskan.

Felow Akademi Sains Malaysia Datuk Dr Madeline Berma berkata Belanjawan 2021 yang dibentang oleh Menteri Kewangan Tengku Datuk Seri Zafrul Tengku Abdul Aziz pada 6 November lepas menunjukkan kesungguhan kerajaan untuk membantu rakyat, perniagaan dan ekonomi dalam keadaan yang tidak menentu, apatah lagi respons daripada pelbagai pihak termasuk pembangkang diberikan perhatian.

“Belanjawan 2021 ini mendengar suara dari akar umbi, cuma apa yang blok pembangkang tidak setuju adalah mungkin dari nilainya, caranya dan itu (Belanjawan 2021) adalah untuk penambahbaikan…kita melihat kerajaan dan pembangkang are doing a good job (menjalankan tugas dengan baik),” katanya dalam program Ruang Bicara bertajuk “Belanjawan 2021 di Dewan Rakyat” yang disiarkan di Bernama TV.

Selepas dua minggu dibahas dan melalui empat hari proses penggulungan oleh setiap kementerian, Rang Undang-Undang Perbekalan 2021 (Belanjawan 2021) diluluskan di peringkat dasar, semalam.

Madeline berkata, sejurus selepas Belanjawan 2021 diluluskan, indeks saham meningkat sekali gus menunjukkan keyakinan pelabur berikutan kepastian dalam unjuran dan keharmonian suasana politik.

Turut senada dengannya Ketua Kluster Governans, Perundangan dan Pengurusan Awam Majlis Profesor Negara (MPN), Prof Dr Nik Ahmad Nik Mahmod berkata beliau melihat bahawa blok pembangkang bukannya menolak belanjawan tersebut, sebaliknya mahu cara pengundian yang berlainan.

“Proses pengundian paling utama adalah secara suara iaitu mendengar siapa yang berkata bersetuju berbanding dengan siapa yang berkata tidak setuju,” katanya.

Belanjawan 2021 memperuntukkan RM322.5 bilion iaitu RM236.5 bilion disediakan untuk perbelanjaan mengurus, RM69 bilion untuk perbelanjaan pembangunan, RM17 bilion kepada Kumpulan Wang COVID-19. – Bernama


UNHRC bincang siri serangan terhadap al-Quran pada 6 Oktober

GENEVA, 26 Safar 1445H, Selasa – Insiden siri serangan terhadap al-Quran yang berterusan berlaku di Sweden dan Denmark akan dibincangkan dalam Majlis Hak Asasi Manusia Pertubuhan Bangsa-Bangsa Bersatu (UNHRC) pada 6 Oktober ini.

Ketua Hak Asasi Manusia PBB, Volker Turk memaklumkan demikian ketika sesi pembukaan Majlis Hak Asasi Manusia ke-54 di Geneva, yang dimulakan dengan bertafakur serta bersolidariti ke atas kejadian gempa bumi dahsyat di Maghribi.

Turk berkata, dunia sedang menyaksikan politik perpecahan dan gangguan seperti penciptaan debat rekaan mengenai jantina atau membayangkan pertembungan tamadun.

“Siri menjijikkan kira-kira 30 insiden pembakaran al-Quran baru-baru ini adalah manifestasi terbaru desakan untuk berpolarisasi dan berpecah-belah – bagi mewujudkan perpecahan dalam masyarakat dan antara negara,” katanya.

Beliau berkata, siri serangan itu akan dibincangkan secara mendalam pada 6 Oktober depan, selaras dengan resolusi 53/1 PBB.

Dalam sesi Majlis Hak Asasi Manusia pada bulan Julai lalu, Turk menggesa negara-negara anggota untuk memerangi serangan perbezaan agama untuk tujuan politik.

“Kejadian ini dan lain-lain nampaknya dibuat untuk menyatakan penghinaan dan menyemarakkan kemarahan bagi mendorong perpecahan antara manusia dan mencetuskan serta mengubah perbezaan perspektif kepada kebencian dan mungkin keganasan,” katanya.

Tidak kira sama ada undang-undang membenarkan atau tidak, Turk berkata, semua pihak seharusnya menghormati satu sama lain tanpa mengira kepercayaan agama.

Tokoh dan kumpulan Islamofobia di Eropah Utara dalam beberapa bulan kebelakangan ini, berulang kali melakukan pembakaran al-Quran dan percubaan sama untuk mencemarkan kitab suci umat Islam itu, sehingga menimbulkan kemarahan negara Islam dan dunia. – Agensi


Remaja OKU hiperaktif bakar rumah sendiri, dakwa disuruh arwah ibu

KUALA TERENGGANU, 20 Muharram 1442H, Selasa – Seorang remaja orang kurang upaya (OKU) hiperaktif bertindak membakar rumah keluarganya, di Kampung Gong Tok Nasek, di sini, malam tadi.

Remaja berusia 14 tahun itu mendakwa melakukan perbuatan tersebut selepas terdengar ‘arahan’ arwah ibunya dan dia turut merakam video kebakaran yang memusnahkan 100 peratus rumah itu, menggunakan telefon bimbitnya.

Nenek saudaranya, Juriah Salleh, 64, berkata remaja tersebut tinggal bersama nenek dan bapanya di rumah berkenaan namun ketika kejadian hanya dia seorang berada di rumah.

“Ketika kejadian cucu saudara saya (remaja berkenaan) sempat merakam video kebakaran itu sambil menangis. Saya panggil dia dan suruh duduk dulu…lepas disoal kenapa bakar rumah, dia jawab masa itu telah ternampak arwah ibunya dan disuruh bakar rumah mereka,” katanya ketika ditemui pemberita di lokasi kejadian.

Katanya, remaja terbabit turut mengakui menyalakan api dengan menggunakan mancis, kertas dan lilin yang dibeli olehnya ketika tinggal bersendirian.

Juriah berkata cucu saudaranya itu disahkan hiperaktif sejak kecil namun keadaan emosi dan mentalnya semakin terganggu selepas kematian ibunya dua tahun lalu akibat penyakit barah paru-paru dan dia pernah membakar rumah ketika berusia 10 tahun, namun api sempat dipadamkan.

Remaja terbabit juga dikatakan masih dalam rawatan pemulihan dan terpaksa bergantung kepada ubat-ubatan yang dibekalkan pihak hospital.

Sementara itu, Ketua Balai Jabatan Bomba dan Penyelamat Malaysia (JBPM) Kuala Terengganu Rozizah Ibni Hajar berkata pihaknya menerima panggilan kecemasan pada jam 7.59 malam dan seramai 19 anggota bersama dua jentera serta satu jentera tangki dikejarkan ke lokasi kejadian.

“Ketika pihak bomba sampai, kebakaran telah seratus peratus dan dikenal pasti terdapat seorang mangsa iaitu remaja berusia 14 tahun berada di rumah ketka kejadian, bagaimanapun dia telah keluar ke tempat selamat sebelum ketibaan pihak bomba,” katanya.

Menurut Rozizah pihak bomba mengambil masa kira-kira 25 minit bagi mengawal dan memadam kebakaran sepenuhnya. – Bernama


PAS ada strategi tersendiri sasar kemenangan pada PRN Johor

TAIPING, 25 Rejab 1443H, Ahad – PAS mempunyai strategi tersendiri untuk memenangi semua 15 kerusi Dewan Undangan Negeri (DUN) yang ditandinginya, pada Pilihan Raya Negeri (PRN) Johor.

Naib Presiden PAS Senator Datuk Idris Ahmad berkata parti itu yakin dapat memenangi semua kerusi itu, berdasarkan strategi berkenaan.

“Pas ada strategi sendiri…Jentera kita sedang bekerja keras di lapangan bagi membolehkan calon-calon PAS yang bertanding, mampu menyumbangkan kemenangan dalam PRN Johor.

“Tidak bolehlah beritahu apa rahsia strategi Pas. Kalau beritahu strategi nanti jadi tragedi,” katanya selepas Majlis Penyampaian Bantuan Persekolahan Kawasan Bukit Gantang 2022 kepada 50 pelajar di sini hari ini.

Katanya parti komponen Perikatan Nasional (PN) yang bertanding pada PRN Johor, turut saling bekerjasama dengan baik bagi memastikan kerusi yang ditandingi itu dapat dimenangi, selain PAS mempunyai rahsia strategi gerak kerja yang sendiri.

Suruhanjaya Pilihan Raya (SPR) menetapkan 12 Mac sebagai hari pengundian PRN Johor, manakala pengundian awal pada 8 Mac. – Bernama


Empat datuk antara ditahan bantu siasatan tipu pindah milik tanah

JOHOR BAHRU, 27 Muharam 1444H, Khamis – Empat individu bergelar Datuk antara lapan lelaki ditahan semalam bagi membantu siasatan kes penipuan pindah milik tanah milik sebuah agensi badan berkanun seluas 1,699.68 hektar bernilai lebih RM100 juta di Kluang, 28 tahun lepas.

Ketua Polis Johor Datuk Kamarul Zaman Mamat berkata seorang daripada mereka ditahan di Johor manakala tujuh lagi ditahan di Kuala Lumpur dan Selangor semasa mereka hadir memberi keterangan antara 3 petang hingga 8 malam.

“Kesemua yang berusia antara 46 hingga 75 tahun berperanan sebagai Ahli Lembaga Pengarah Koperasi dan pegawai pejabat tanah yang bertanggungjawab ketika itu,” katanya kepada pemberita di sini hari ini.

Menurut Kamarul Zaman, pihaknya menerima laporan daripada seorang penolong pegawai tanah di agensi badan berkanun berkenaan pada Januari lepas yang mengesan pindah milik tanah itu pada pertengahan tahun lepas.

Beliau berkata pengadu mendakwa tiga lot tanah milik agensi itu telah dipindah milik kepada sebuah syarikat persendirian tanpa pengetahuan dan kebenaran agensi itu.

Kamarul Zaman berkata tiga lot tanah terbabit sebelum itu dianugerahkan kerajaan negeri kepada agensi berkenaan pada 1987 dengan nilai RM1.47 juta.

“Siasatan mendapati sebelum tanah terlibat dipindah milik ke syarikat berkenaan, tanah tersebut telah dipajak kepada sebuah koperasi pada 1994. Urusan pindah milik tersebut hanya dikesan berlaku pada pertengahan tahun lepas,” katanya.

Beliau berkata setakat ini seramai 28 saksi terdiri daripada pengarah syarikat, setiausaha syarikat, peguam, pelikuidasi, pegawai pejabat tanah dan galian negeri dan pegawai agensi badan berkanun berkenaan telah dipanggil memberi keterangan kepada pasukan siasatan daripada Jabatan Siasatan Jenayah Komersial Bukit Aman.

Katanya kes disiasat mengikut Seksyen 420 Kanun Keseksaan dan kesemua mereka diberi jaminan polis selama sebulan sementara kertas siasatan disiapkan serta dirujuk kepada pejabat Timbalan Pendakwa Raya. – Bernama


Israel halang masuk trak bahan bakar untuk loji janakuasa Gaza

GAZA, 16 Zulhijjah 1442H, Isnin – Israel pada hari Ahad menghalang masuk trak bahan bakar yang diperuntukkan untuk satu-satunya loji janakuasa Gaza melalui persimpangan Kerem Shalom, laluan perdagangan komersial utama wilayah itu.

“Pihak berkuasa (Israel) melarang masuk 25 trak yang penuh dengan bahan bakar untuk penjanaan tenaga elektrik di Gaza,” kata pegawai dari Kementerian Ekonomi Gaza, Rami Abu Elreish kepada Anadolu Agency.

Beliau mengatakan pihak berkuasa negara pengganas Israel tidak menjelaskan alasan di sebalik langkah itu.

Bagaimanapun, tidak ada komen daripada pihak berkuasa Israel mengenai laporan itu.

Bulan lalu, Israel membenarkan kemasukan bahan bakar untuk loji janakuasa Gaza setelah penangguhan selama 49 hari berikutan serangan tentera selama 11 hari di wilayah Palestin pada bulan Mei, di mana 260 orang Palestin terbunuh dan ribuan orang cedera.

Selain itu, 13 rakyat Israel juga terbunuh oleh tembakan roket Palestin dari Gaza. – Agensi


MKT UMNO belum bincang isu 27 kerusi kritikal

BANGI, 13 Safar 1444H, Sabtu – Datuk Seri Mohamad Hasan memaklumkan, isu 27 kerusi pilihan raya yang dianggap kritikal, belum dibincangkan Majlis Kerja Tertinggi (MKT) UMNO

“MKT belum buat sebarang perbincangan atau pemakluman berkaitan 27 kerusi Parlimen yang didakwa kritikal itu hingga memerlukan kerjasama atau perbincangan di antara UMNO dan PAS.

“Saya tak tahu ada 27 kerusi perlukan rundingan dan saya kurang pasti mengenai kerusi itu kerana belum tengok lagi lokasi kerusi,” kata Timbalan Presiden UMNO itu.

Beliau memberitahu, perkara yang dilakukan sekarang adalah turun ke negeri-negeri melihat kesiapsiagaan jentera untuk menghadapi Pilihan Raya Umum Ke-15 (PRU-15).

“Hari ini, saya akan ke Sabah. Sebelum ini, Pahang menjadi negeri terakhir di Semenanjung untuk saya lihat kesiapsiagaan jentera parti.

“Setakat ini tahap kesiapsiagaan jentera parti adalah baik,” katanya seperti dilapor Berita Harian.

Terdahulu, Timbalan Presiden PAS, Tuan Ibrahim Tuan Man berkata, pihaknya menerusi Perikatan Nasional (PN) sedia berunding dengan BN dalam menentukan hala tuju 27 kerusi Parlimen yang dianggap kritikal pada PRU-15 bagi mengelakkan pertembungan.

“Kerusi ini memang memerlukan rundingan dengan BN dan sekiranya muafakat politik ini dapat dibuat, kita jangka kawasan itu dapat dimenangi semula sebagai contoh kerusi Parlimen Raub dan Bentong,” katanya.

Sementara itu, Naib Presiden UMNO, Datuk Seri Mahdzir Khalid memaklumkan, keputusan rundingan membabitkan 27 kerusi terbabit, termasuk kemungkinan memerlukan kerjasama UMNO dan PAS, akan diputuskan menerusi MKT tidak lama lagi.


Penganjuran konsert ‘merosakkan’ undang masalah sosial

BANGI, 22 Muharam 1444H, Sabtu – Menteri di Jabatan Perdana Menteri (Hal Ehwal Agama), Datuk Idris Ahmad berpendirian penganjuran konsert yang merosakkan tidak perlu diadakan dalam negara.

Tegas beliau, tidak sepatutnya pelaksanaan aktiviti hiburan yang disifatkan sebagai berpotensi mengundang masalah sosial dalam kalangan masyarakat di negara ini.

“Saya tetap tegas berpendirian bahawa penganjuran konsert yang merosakkan adalah tidak perlu. Jika hiburan tanpa batasan ini menjadi budaya, kita akan melihat pembinaan generasi pincang.

“Kita bukan anti hiburan namun kita tidak bersetuju dengan penganjuran konsert yang boleh mengundang masalah sosial dalam kalangan masyarakat,” katanya dalam kenyataan di Facebooknya, hari ini.

Tegas beliau, rakyat seharusnya mengambil iktibar dan keinsafan dengan apa yang berlaku termasuk negara dilanda wabak COVID-19 sehingga kini belum selesai sepenuhnya.

Khamis lalu, bintang elektropop, Billie Eilish mengadakan persembahan sulung, Konsert Billie Eilish: Happier Than Ever, The World Tour di Malaysia yang berlangsung di Stadium Bukit Jalil dan dihadiri lebih 25,000 peminat.

Terdahulu, Ketua Pemuda PAS, Ustaz Ahmad Fadhli Shaari mengecam penganjuran konsert berkenaan dan menyifatkan aktiviti hiburan tersebut sebagai ‘kerja gila’ dengan penganjuran konsert ‘bertalu-talu’ di negara ini.

Ahli Parlimen Pasir Mas itu berkata, penganjuran konsert sedemikian hanya menjemput kemurkaan Allah SWT.


Jangan perlekeh usaha guru

1.AKHBAR Kosmo semalam melaporkan tentang tindakan Radio Hitz FM yang menggantung sementara tugas penyampai radio lelaki Hitz FM Sarawak berhubung perbuatannya mentertawakan seorang guru di saluran DidikTV.

2. Tindakan tegas sebegini perlu diambil. Ia bagi mendidik masyarakat agar meletakkan guru di kedudukan yang selayaknya.

Islam melarang kita memperlekeh apatah lagi mempersendakan usaha murni seorang guru yang sedang mendidik anak bangsa.

3. Rasulullah ﷺ menanamkan ke dalam jiwa para sahabat agar sentiasa memuliakan guru. al-Imam Ahmad meriwayatkan hadith tentang bagaimana Rasulullah mendidik para sahabat agar memberikan hak dan penghormatan kepada guru.

Sabda Rasulullah ﷺ:

ليس من أمَّتي من لم يُجلَّ كبيرنا، ويرحم صغيرنا، ويعرف لعالمنا

“Bukanlah dikalangan umatku mereka yang tidak memuliakan orang yang lebih tua, mereka yang tidak menyayangi anak-anak kecil, dan mereka yang tidak memberikan hak kepada guru kami,” (HR Ahmad)

4. al-Imam al-Ghazali pula adalah tokoh yang sangat memuliakan guru. Sehingga beliau menegaskan bahkan meletakkan kedudukan guru lebih mulia dari kedudukan ibubapa.

Kata al-Imam al-Ghazali:

فإنَّ الوالد سببُ الوجود الحاضر، والحياة الفانية، والمعلم سبب الحياة الباقية

“Sesungguhnya ibubapa adalah sebab kewujudan seorang anak dimuka bumi ini, namun kehidupan ini akan binasa. Sedangkan guru adalah sebab kepada kejayaan abadi seseorang di akhirat yang kekal selamanya,” (al-Ghazali Ihya Ulum al-Din)

5. Para sahabat nabi dahulu sangat memuliakan guru mereka. Urwah ibn Mas’ud menceritakan bagaimana para sahabat nabi amat menghormati guru mereka iaitu Rasulullah ﷺ.

Menurut beliau:

وإذا تكلم خفضوا أصواتهم عنده، وما يُحِدُّون إليه النظر تعظيمًا له

“Para sahabat akan bercakap dengan suara yang rendah (sopan) ketika bertutur dengan Baginda ﷺ, serta tidak menajamkan pandangan mereka (merenung dengan tajam) kerana menghormati Rasulullah ﷺ.

6. Pertuturan adalah antara perkara yang amat dijaga oleh para sahabat.

Mereka tidak meninggikan suara di sisi guru dan mereka tidak menarik muka apabila berhadapan dengan guru. Jauh sekali untuk mereka memperlekehkan atau mentertawakan seorang guru.

7. Begitu tinggi adab dan penghormatan yang diterapkan oleh Islam dalam menghormati guru.

Oleh itu, setiap ibubapa hendaklah mendidik anak bangsa ini agar sentiasa memberikan penghormatan buat guru.

Negara ini tidak akan membangun tanpa pengorbanan seorang guru.

Semoga Allah membimbing kita.

Dr. Ahmad Sanusi Azmi


Kes harian COVID-19 Tokyo melonjak 2.5 kali ganda

TOKYO, 19 Jamadilakhir 1443H, Sabtu – Tokyo merekodkan jumlah jangkitan COVID-19 harian tertinggi untuk hari keempat berturut-turut apabila varian Omicron terus menular dengan pantas.

Ibu kota itu mencatatkan 11,227 kes baharu, kata kerajaan tempatan, sehari selepas pengembalian semula sekatan pergerakan dan aktiviti perniagaan yang dijangka berlangsung sehingga 13 Februari.

Jumlah kes melonjak hampir 2.5 kali ganda daripada 4,561 seminggu sebelumnya dan lebih tinggi daripada 9,699 kes yang disahkan pada Jumaat lepas.

Tiga orang meninggal dunia akibat COVID-19 dan 12 pesakit dalam keadaan serius pada hari Sabtu, kata kerajaan Tokyo.

Kadar penggunaan katil hospital untuk pesakit COVID-19 di Tokyo meningkat kepada 34.3 peratus.

Peningkatan kepada 50 peratus akan menjamin keadaan darurat dengan sekatan yang lebih ketat, kata pegawai tempatan.

Wilayah Osaka mengumumkan ia mempunyai 7,375 jangkitan hari ini, mencecah rekod untuk hari kedua berturut-turut. – Agensi


Kematian COVID-19 di Eropah boleh cecah 2.2 juta pada musim sejuk

GENEVA, 19 Rabiulakhir 1443H, Rabu – Pertubuhan Kesihatan Sedunia (WHO) memberi amaran bahawa Eropah akan kekal ‘dicengkam kuat’ oleh wabak coronavirus dan angka kematian di benua itu boleh mencecah 2.2 juta pada musim sejuk ini jika trend semasa berterusan.

Seramai 700,000 lagi rakyat Eropah boleh mati menjelang 1 Mac, kata WHO pada hari Selasa, sebagai tambahan kepada 1.5 juta yang telah meninggal dunia akibat virus itu.

Ia menjangkakan tekanan tinggi atau melampau dalam unit rawatan rapi (ICU) di 49 daripada 53 negara antara sekarang hingga 1 Mac 2022.

Kembalinya Eropah sebagai pusat wabak itu telah dipersalahkan ke atas pengambilan vaksin yang lembap di beberapa negara, varian Delta yang sangat menular, cuaca lebih sejuk memaksa orang berkurung ke dalam rumah semula dan pelonggaran sekatan.

Lonjakan itu telah menyaksikan Austria kembali berkurung minggu ini, manakala Jerman dan Belanda bersedia untuk mengumumkan sekatan baharu.

Di Kesatuan Eropah (EU), 67.7 peratus daripada populasi telah diberi vaksin sepenuhnya.

Tetapi kadar itu berbeza secara meluas antara negara, dengan paras terendah di banyak negara timur.

Hanya 24.2 peratus rakyat Bulgaria diberi vaksin sepenuhnya, berbanding 86.7 peratus di Portugal.

Menurut data WHO, kematian berkaitan COVID-19 di 53 negara di rantau Eropah meningkat minggu lalu kepada hampir 4,200 sehari, meningkat dua kali ganda daripada 2,100 kematian sehari pada akhir September.

Ia berkata, bukti semakin berkembang bahawa perlindungan yang disebabkan oleh vaksin terhadap jangkitan dan penyakit ringan semakin berkurangan.

Beberapa negara, termasuk Greece, Perancis dan Jerman, sedang bergerak ke arah memerlukan suntikan ketiga bagi seseorang individu untuk menganggap dia telah divaksin sepenuhnya. – Agensi


Pasangan suami isteri ditahan eksploitasi anak yatim

KUALA LUMPUR, 20 Syawal 1442H, Selasa – Sepasang suami isteri ditahan kerana disyaki mengeksploitasi kanak-kanak untuk melakukan kerja di sebuah rumah di Taman Bukit Seputeh di sini semalam.

Ketua Polis Daerah Brickfields, Asisten Komisioner Anuar Omar berkata, lelaki berumur 55 tahun dan isterinya yang berumur 54 tahun itu ditahan selepas pihaknya menerima laporan daripada seorang mangsa berusia 18 tahun pada 4.10 petang semalam mengenai kes eksploitasi kanak-kanak di sebuah rumah di taman berkenaan.

Beliau berkata, pihaknya berjaya menyelamatkan lima kanak-kanak dan remaja berusia lapan hingga 17 tahun yang dipercayai menjadi mangsa pemerdagangan orang.

“Siasatan awal mendapati pengadu bersama 16 kanak-kanak dan remaja dari sebuah rumah anak yatim di Kulim, Kedah dibawa oleh dua suspek ke sebuah rumah di Seputeh untuk melakukan kerja rumah sepanjang hari pada 2017.

“Seramai 14 daripada 16 kanak-kanak dan remaja terbabit melarikan diri disebabkan tidak tahan melakukan kerja rumah secara paksa dan dipukul jika tidak mengikut arahan,” katanya seperti dilapor media tempatan.

Anuar berkata, pengadu berjaya melarikan diri dari rumah itu kira-kira 10 pagi semalam dan datang ke balai polis untuk membuat laporan polis berhubung kejadian itu.

“Kedua-dua suspek akan dibawa ke Majistret Kuala Lumpur bagi permohonan reman, hari ini, untuk siasatan lanjut mengikut Seksyen 14 Akta Anti Pemerdagangan Orang 2007 atas kesalahan pemerdagangan kanak-kanak,” katanya.


Britain lulus vaksin Pfizer-BioNtech bagi bayi seawal 6 bulan

LONDON, 12 Jamadilawal 1444H, Rabu – Pengawal selia kesihatan Britain pada Selasa membenarkan penggunaan vaksin COVID-19, Pfizer-BioNTech untuk bayi dan kanak-kanak seawal usia enam bulan hingga empat tahun.

Agensi Kawal Selia Ubat dan Produk Penjagaan Kesihatan (MHRA) dalam kenyataan berkata, vaksin COVID-19 Comirnaty memenuhi piawaian keselamatan, kualiti dan keberkesanan yang diperlukan.

“Pembentangan ini direka khas untuk kumpulan umur baharu dan diberikan pada dos yang lebih rendah berbanding yang digunakan pada individu berumur 5 hingga 11 tahun (tiga mikrogram berbanding 10 mikrogram),” kata MHRA.

Sebelum keputusan itu dibuat, MHRA memaklumkan bahawa agensinya menyemak data daripada percubaan klinikal yang sedang dijalankan membabitkan 4,526 peserta dan menjangkakan kesan sampingan bersesuaian dengan penerima dalam kumpulan umur berkenaan.

“Ia diberikan menerusi tiga suntikan di bahagian atas lengan, dengan dua dos pertama diberikan selang tiga minggu, diikuti dengan dos ketiga sekurang-kurangnya lapan minggu selepas dos kedua,” katanya.

Bagaimanapun, Jawatankuasa Bersama Vaksinasi dan Imunisasi (JCVI) akan menentukan sama ada vaksin itu akan disyorkan untuk digunakan dalam kumpulan umur ini sebagai sebahagian daripada program vaksinasi COVID-19 di UK. – Agensi


Semak semula kurikulum sekolah rendah tangani isu beg berat

Oleh Zuhayati Yazid

BANGI, 26 Rejab 1443H, Isnin – Isu beg sekolah berat bagi murid sekolah rendah seperti tiada berkesudahan dan menjadi polemik yang berulang saban tahun.

Justeru, sudah tiba masa untuk Kementerian Pendidikan (KPM) menyemak semula kurikulum sekolah rendah dengan mengurangkan bilangan mata pelajaran bagi menangani isu berkenaan.

Langkah itu juga dilihat penting supaya isu beg sekolah berat tidak lagi berlarutan sehingga menjejaskan kesihatan murid.

Pensyarah Pusat Kajian Kesejahteraan dan Pendidikan Komuniti, Fakulti Pendidikan Universiti Kebangsaan Malaysia (UKM), Dr Anuar Ahmad berkata, isu itu ternyata bukan permasalahan baharu tetapi berlanjutan sejak 1980-an lagi.

Namun, ia ‘timbul’ semula selepas mendapat perhatian ibu bapa apabila kesan membawa beg sekolah yang berat dibimbangi mengganggu struktur tulang belakang anak-anak.

“Buku teks sekolah rendah sepatutnya dibuat dalam format berjilid mengikut penggal persekolah bukannya tahunan.

“Ini semua akan memudahkan murid selain dapat membantu meringankan beban anak-anak ini. Selain itu tingkatkan juga penggunaan e-buku teks bagi sekolah rendah yang mempunyai akses internet.

“Bukan itu sahaja guru juga boleh menggunakan paparan LCD E-buku teks semasa PdP berjalan di dalam kelas untuk rujukan murid-murid,” katanya sebagai mengulas isu beg sekolah berat sehingga membebankan murid terutama di peringkat sekolah rendah.

Beliau berkata, KPM pada 2017 telah mengesahkan kebenaran tentang isu beg sekolah berat dalam kalangan murid-murid sekolah rendah.

Bagaimanapun, saranan KPM itu gagal dilaksanakan sepenuhnya sehingga menyebabkan kemelut beg sekolah berat masih berterusan sehingga kini.

Justeru, Dr Anuar berpandangan, pihak sekolah bersama ibu bapa boleh menyediakan rak atau tong plastik di sekolah untuk murid tahap satu menyimpan buku teks di dalam kelas atau di bilik penyimpanan.

“Semua murid tahun satu wajib ditempatkan di kelas aras bawah bangunan sekolah untuk elakkan kesukaran memanjat dan mengelakkan insiden mungkin terjatuh di tangga bangunan sekolah.

“Hadkan juga penggunaan buku modul, buku kerja dan buku latihan. Sebaliknya amalkan satu mata pelajaran satu buku latihan sahaja,” katanya.

Bagi solusi jangka masa panjang, beliau mencadangkan untuk memulakan kajian bagi memansuhkan penggunaan buku teks di sekolah rendah.

“Sebaliknya perkenalkan juga E-buku teks sepenuhnya secara online atau offline selari dengan dunia digital hari ini,” katanya.

Malah, guru-guru juga digalakkan untuk mengukuhkan pembelajaran sekolah rendah berteraskan aktiviti menarik dan menyeronokkan yang dirancang sepenuhnya oleh guru.


Bukit St Paul: Kenyataan KM Melaka hambar, apa ditakutkan sangat?

Oleh Athirah Huda Zalhe

BANGI, 4 Zulhijjah 1441H, Sabtu – Gerakan Islam, Ikatan Muslimin Malaysia (ISMA) Melaka mendesak, kerajaan negeri bersikap tegas dan berpegang kepada prinsip terhadap cadangan penukaran nama Bukit St Paul kepada Bukit Melaka.

Ketua Perhubungan Negeri ISMA Melaka, Ustaz Ir Mohd Khoushaini Mohd Naim menyifatkan, kenyataan Ketua Menteri, Datuk Sulaiman Md Ali semalam, hambar dan tidak mencerminkan semangat rakyat yang mahukan perubahan kepada tempat bersejarah itu.

Walaupun kerajaan negeri masih menunggu laporan penuh berhubung cadangan itu, beliau berkata, hujah untuk meneliti impak penukaran kepada Melaka sebagai negeri pelancongan adalah sesuatu yang tidak boleh diterima.

“Penukaran nama Inggeris kepada nama Melayu selepas kemerdekaan adalah perkara biasa bagi mengembalikan identiti sejarah tanah air tercinta.

“Ini bukan kali pertama, sudah banyak tempat pelancongan lain seperti Port Swettenham ditukar kepada Pelabuhan Klang (1972), Jesselton ditukar kepada Kota Kinabalu (1967), Port Weld ditukar kepada Kuala Sepetang, Teluk Anson kepada Teluk Intan dan Bukit Maxwell kepada Bukit Larut,” katanya kepada Ismaweb.net, hari ini.

Semalam, Sulaiman dilaporkan berkata, kerajaan negeri masih menunggu laporan penuh berhubung usul Perbadanan Muzium Melaka (PERZIM) itu, selain perlu meneliti lebih mendalam sebelum memutskan sebarang cadangan mana-mana pihak.

Sebelum ini, beliau pernah memaklumkan bahawa isu menukar nama Bukit St Paul di Bandar Hilir bukanlah satu keputusan yang mudah memandangkan ia perlu diperhalusi secara mendalam.

Mengulas lanjut, Mohd Khoushaini bimbang kerajaan negeri – yang ditadbir Perikatan Nasional (PN) – lebih cenderung menjaga rakan sekutu MCA berbanding berpegang teguh kepada prinsip, sejarah dan jati diri negara.

“Apa yang nak ditakutkan sangat? Kenapa perlu dipertahankan nilai penjajah ini? Bukankah PN sudah pun ada majoriti dan kuasa?

“Apa kata gunakan kuasa itu untuk menjaga dan mendaulatkan syiar Islam, Melayu dan raja, teras kepada negara ini,” katanya.

Beliau berkata, sehingga ke hari ini sudah banyak kenyataan yang dibuat oleh gabungan NGO dan individu menandakan sokongan penuh rakyat kepada sejarah serta identiti asal negara.

“Petisyen yang dibuat juga telah mengumpulkan hampir 15,000 tandatangan rakyat seluruh negara.

“Majoriti rakyat yang sayangkan identiti negara diseru menyokong penuh cadangan PERZIM ini.

“Kita desak kerajaan PN buktikan mereka benar-benar memperjuangkan agenda Melayu dan Islam, bukan sebaliknya,” katanya.


PM Thailand didenda tak pakai pelitup muka

BANGKOK, 14 Ramadan 1442H, Isnin – Perdana Menteri Thailand, Prayuth Chan-ocha hari ini didenda 6,000 baht (RM782) kerana melanggar langkah pencegahan COVID-19 apabila tidak memakai pelitup muka.

Gabenor Bangkok, Aswin Kwanmuang berkata, tindakan itu diambil setelah gambar Prayuth muncul di laman Facebook, yang menunjukkan dia tidak memakai pelitup muka dalam satu pertemuan.

Foto itu kemudian dipadamkan dari laman Facebook tersebut selepas mendapat kritikan orang awam.

Aswin menulis di Facebooknya memaklumkan, dia telah memberitahu Perdana Menteri mengenai pelanggaran peraturan yang mewajibkan semua individu memakai pelitup muka setiap masa ketika berada di luar kediaman mereka.

Dia menambah, pelanggaran peraturan dikenakan denda sehingga 20,000 baht (sekitar RM2,608) mengikut Seksyen 51 Akta Kawalan Penyakit 2015.

Dilaporkan bahawa gabenor, ketua polis dan penyiasat telah pergi ke Rumah Kerajaan untuk mendakwanya dan Perdana Menteri telah bersetuju untuk membayar denda. – Agensi


Trend kes demam denggi di Selangor menurun

BANGI, 1 Rabiulakhir 1442H, Selasa – Sejumlah 392 kes demam denggi dilaporkan di Selangor bagi tempoh 8 November hingga 14 November lalu.

Jumlah itu mencatatkan penurunan sebanyak 10.9 peratus berbanding 440 kes pada minggu sebelumnya, kata Ketua Pengarah Kesihatan Selangor, Datuk Indera Dr Sha’ari Ngadiman.

Beliau berkata, sebanyak 42,011 kes demam denggi dilaporkan sehingga 14 November, menurun sebanyak 33.7 peratus (21,394 kes) berbanding minggu sama pada tahun 2019 (63,405 kes).

“Lima daerah utama mencatatkan kes demam denggi tertinggi adalah Petaling 14, 618 kes (34.8 peratus), Hulu Langat 9,051 kes (21.5 peratus), Klang 6,716 kes (16.0 peratus), Gombak 6,187 kes (14.7 peratus) dan Sepang 2,326 kes (5.5 peratus).

“Jumlah lokaliti wabak denggi aktif adalah sebanyak 161 dengan perincian lokaliti hotspot 13, wabak tidak terkawal 15, wabak terkawal 127 dan wabak baru 6,” katanya dalam kenyataan.

Dr Sha’ari berkata, Hulu Langat adalah daerah mendahului bagi bilangan lokaliti hotspot, diikuti Petaling, Klang dan Hulu Selangor.

Katanya, sebanyak 36 kematian dilaporkan dalam tempoh ini, dengan penurunan sebanyak 28.0 peratus berbanding minggu sama tahun lepas iaitu 50 kes.

Sehubungan itu, beliau mengingatkan masyarakat supaya kekal fokus dalm kawalan pencegahan demam denggi walaupun trend menunjukkan penurunan kes.

“Pencegahan penyakit demam denggi adalah tanggungjawab semua. Luangkan hanya 10 minit seminggu, pastikan semua takungan air yang tidak digunakan di persekitaran masing-masing dimusnahkan.

“Bagi takungan air kekal hendaklah sentiasa ditutup atau diletakkan ubat pembunuh jentik-jentik serta diperiksa seminggu sekali,” katanya.


MCMC proaktif selesai masalah capaian internet

KUALA LUMPUR, 16 Jamadilakhir 1442H, Jumaat – Suruhanjaya Komunikasi dan Multimedia (MCMC) telah mengambil pendekatan proaktif bagi menyelesaikan masalah capaian Internet rakyat di seluruh negara yang mendapat liputan meluas media massa.

MCMC dalam kenyataan hari ini memaklumkan ia termasuk masalah capaian Internet di lapan lokasi iaitu Kampung Banggol Pak Esah, Pasir Puteh; Kampung Siram, Kedai Tanjong, Pasir Mas; Kampung Aring 5 Gua Musang di Kelantan; Kampung Kaum Asli Kemidak, Bekok, Segamat di Johor; Pulau Aman di Pulau Pinang; Kampung Labi, Beaufort; Kampung Panikuan, Kudat dan Kampung Waluhu, Ranau di Sabah.

“Bagi masalah capaian internet yang dihadapi penduduk setempat dan pelajar sekolah di Kampung Banggol Pak Esah di Kelantan, MCMC telah menghubungi Telekom Malaysia Berhad (TM) untuk melaksanakan kerja penyambungan talian tetap Unifi ke rumah pengadu.

“Untuk penyelesaian jangka panjang bagi kawasan tersebut, sebuah menara telekomunikasi di Kampung Batu Selinsing akan dinaik taraf kepada teknologi 4G di bawah projek Jalinan Digital Negara (JENDELA),” menurut kenyataan itu.

Selain itu, masalah capaian internet tidak stabil di Kampung Siram, Kedai Tanjong di Pasir Mas, Kelantan diselesaikan selepas pihak TM memasang talian Unifi di rumah pengadu manakala di Kampung Aring 5, Gua Musang, tinjauan dan tindakan menguji kekuatan isyarat setiap syarikat telekomunikasi telah dijalankan di lokasi itu.

Bagi pelan jangka panjang, sebuah menara telekomunikasi baharu di bawah projek JENDELA akan dibina di kawasan ini dan masalah capaian internet lemah di Kampung Kaum Asli Kemidak, Bekok, Segamat, juga bakal diatasi dengan pembinaan menara telekomunikasi baharu di bawah Pelan JENDELA Fasa 1 yang kini dalam proses tender.

“Ini adalah langkah pihak MCMC untuk membantu dengan secepat mungkin kawasan yang terkesan selain daripada mempercepatkan perancangan sedia ada agar penduduk setempat dapat melaksanakan aktiviti seharian mereka dengan lancar,” menurut kenyataan itu.

Seterusnya, bagi masalah capaian internet di Pulau Aman, Pulau Pinang, Celcom telah mengalihkan satu sektor antena di menara telekomunikasi Bukit Batu Kawan untuk menghala ke kawasan aduan bagi meningkatkan kualiti liputan di lokasi itu sebagai langkah penyelesaian sementara.

Untuk langkah penyelesaian jangka panjang, pembinaan sebuah menara baharu bakal dicadangkan dalam pelan JENDELA akan datang dan permohonan pihak penyedia perkhidmatan agar tabung Pemberian Perkhidmatan Sejagat (PPS) digunakan untuk membina menara baharu di kawasan PPS sedia ada sedang dipertimbangkan.

Kisah sekumpulan pelajar di Kampung Waluhu, Ranau yang terpaksa meredah hutan dan berdepan risiko binatang buas semata-mata untuk mendapatkan capaian internet ditangani dengan perancangan membina sebuah menara baharu Kg. Singgaron Baru di bawah perancangan JENDELA.

Menara berkenaan akan dibina pada lokasi yang bersesuaian bagi memberikan liputan lebih baik kepada Kg. Singgaron Baru dan Kg. Waluhu dan penduduk di sana juga boleh memanfaatkan kemudahan yang disediakan di PIK Kg. Bongkud.

Bagi Kampung Panikuan, Kudat pula akan menikmati perkhidmatan 4G setelah menara PPS di kampung tersebut siap dan beroperasi. – Bernama


Ukraine dakwa tentera Russia letupkan saluran paip gas di Kharkiv

MOSCOW, 25 Rejab 1443H, Ahad – Tentera Russia didakwa meletupkan saluran paip gas asli di bandar Kharkiv, Ukraine.

Perkara itu dimaklumkan perkhidmatan komunikasi khas dan perlindungan maklumat negara Ukraine pada Ahad.

Letupan itu ditunjukkan dalam video yang disiarkan dalam aplikasi Telegram.

Tidak jelas dengan segera kepentingan saluran paip itu dan sama ada letupan tersebut boleh mengganggu penghantaran gas di luar bandar atau negara.

Meskipun diserang, Ukraine terus menghantar gas asli Russia ke Eropah. – Agensi

Pautan terdahulu;


Pembinaan Masjid Changlun diteruskan, tambah peruntukan RM3.07 juta

KUALA LUMPUR, 10 Syawal 1444H, Isnin – Kerajaan bersetuju meneruskan pembinaan Masjid Changlun, Kedah dengan tambahan peruntukan RM3.07 juta, menjadikan keseluruhan kos pembinaan rumah ibadat itu berjumlah RM5.77 juta.

Perdana Menteri, Datuk Seri Anwar Ibrahim berkata, projek itu akan dilaksanakan dengan kadar segera sekali gus dapat memberi manfaat kepada masyarakat setempat untuk mengimarahkan masjid.

“Kerajaan Perpaduan prihatin dan komited dalam memastikan pembangunan yang seimbang antara semua negeri di negara ini,” kata beliau dalam kenyataan hari ini.

Anwar turut mengulangi bahawa Kerajaan Perpaduan tidak pernah meminggirkan mana-mana negeri demi kepentingan rakyat.

“Ini adalah komitmen Kerajaan Perpaduan dalam menggalas tanggungjawab dengan meletakkan hak rakyat sebagai tunggak utama,” kata Anwar yang juga Menteri Kewangan. – Bernama


Malaysia kecam sekerasnya tindakan biadab Israel di al-Aqsa

BANGI, 14 Ramadan 1443H, Sabtu – Malaysia mengecam sekeras-kerasnya tindakan biadab tentera Israel yang menyerang umat Islam Palestin, termasuk anggota perubatan dan wartawan di Masjid al-Aqsa semalam.

Menteri Luar Negeri, Datuk Seri Saifuddin Abdullah berkata, perbuatan keji dan tidak berperikemanusiaan itu amat dikesali serta tidak sepatutnya berlaku.

Apatah lagi ia berlaku pada hari Jumaat dan ketika umat Islam Palestin sedang berpuasa serta menunaikan ibadah di dalam bulan Ramadan, katanya.

“Tentera rejim Israel yang turut menyasarkan wanita dalam serangan tersebut merupakan satu tindakan yang kejam dan tidak boleh diterima sama sekali.

“Malaysia akan terus konsisten dalam memperjuangkan nasib dan kebajikan rakyat Palestin,” katanya dalam kenyataan, hari ini.

Semalam, rejim Israel sengaja menganggu dan menyerbu perkarangan Masjid al-Aqsa selepas solat Subuh sehingga mencetuskan ketegangan dengan jemaah Palestin.

Sehingga kini, tentera Israel telah mencederakan kira-kira 150 rakyat Palestin dan menahan ratusan orang selepas menyerbu masjid berkenaan.

Rakyat Palestin mengadakan protes selepas serangan itu dan menyeru negara Islam melindungi al-Aqsa.

Keganasan di Baitulmaqdis baru-baru ini menimbulkan kebimbangan berulangnya tragedi pembunuhan beramai-ramai pada Mei tahun lalu apabila Israel membunuh lebih 250 rakyat Palestin dan mengakibatkan 1,900 lagi cedera di Gaza.


Khairuddin saman Muhyiddin, kerajaan Malaysia isytihar darurat

KUALA LUMPUR, 5 Jamadilakhir 1442H, Isnin – Bekas penyelaras Parlimen Jasin Datuk Seri Khairuddin Abu Hassan telah memfailkan saman pemula terhadap Tan Sri Muhyiddin Yassin dan Kerajaan Malaysia bagi mencabar tindakan Perdana Menteri menasihati Yang di-Pertuan Agong berhubung pengisytiharan Proklamasi Darurat bagi mengekang penularan COVID-19.

Khairuddin, selaku plaintif, memfailkan saman itu di Mahkamah Tinggi di sini hari ini menerusi Tetuan Law Practice of Rafique dengan menamakan Muhyiddin serta Kerajaan Malaysia sebagai defendan pertama dan kedua.

Pada 12 Januari lepas, Istana Negara telah mengeluarkan kenyataan bahawa Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah memberi perkenan Pengisytiharan Proklamasi Darurat dilaksanakan sehingga 1 Ogos 2021 sebagai langkah proaktif membendung wabak COVID-19.

Muhyiddin, pada hari sama, menjelaskan bahawa Jemaah Menteri telah menasihati Yang di-Pertuan Agong untuk mengeluarkan proklamasi darurat bagi seluruh negara mengikut Perkara 150 (1) Perlembagaan Persekutuan berkuat kuasa mulai 11 Jan hingga 1 Ogos 2021.

Antara lain, Perkara 150 (1) memperuntukkan bahawa Yang di-Pertuan Agong boleh mengisytiharkan darurat jika baginda berpuas hati suatu darurat besar sedang berlaku menyebabkan keselamatan atau kehidupan ekonomi atau ketenteraman awam dalam Persekutuan terancam.

Pandemik COVID-19 kini menjadi ancaman besar terhadap kehidupan ekonomi rakyat di negara ini.

Menerusi saman pemula itu, Khairuddin antara lain memohon mahkamah memutuskan empat persoalan undang-undang dan keperlembagaan bahawa pengisytiharan Proklamasi Darurat tersebut adalah tidak sah dan tidak berperlembagaan. – Bernama


Bot karam: Operasi cari mangsa hilang diperluas 450 batu nautika persegi

BACHOK, 12 Zulkaedah 1441H, Sabtu – Operasi mencari dan menyelamat (SAR) dua lagi mangsa hilang dalam tragedi bot terbalik dan karam di perairan Bachok yang memasuki hari keenam hari ini akan diperluaskan kepada 450 batu nautika persegi dari tempat kejadian.

Pengarah Agensi Penguatkuasaan Maritim Malaysia (APMM) Kelantan, Kepten Maritim Muhd Nur Syam Asmawie Yaacob berkata, dalam operasi SAR semalam, pasukan pencarian masih gagal mendapat petunjuk lokasi kedua-dua mangsa iaitu Arman Ismail, 43, dan Che Wadi Bakar, 40-an.

“Hari ini operasi SAR telah disambung semula pada 7 pagi tadi melibatkan 81 pegawai dan anggota membabitkan pelbagai agensi dengan menggunakan kaedah pencarian berpandukan sistem SAROPS (sistem pencarian dan penyelamat optimal).

“Arus pencarian operasi ini juga masih dikekalkan iaitu menghala ke arah Pulau Perhentian dan sektor yang dirasakan logik dengan menggunakan 15 aset daripada semua agensi SAR terbabit. Malah, sehingga kini pasukan pencarian serta para nelayan dan pemancing yang turut membantu masih gagal mendapat petunjuk lokasi kedua-dua mangsa,” katanya ketika dihubungi Bernama di sini hari ini.

Setakat ini, dalam tragedi bot terbalik berhampiran perairan Kuala Kemasin pada Isnin lalu, enam mangsa yang meninggal dunia telah ditemukan iaitu Mohd Syahrizan Daud, 40-an, Muhamad Zaki Muhamad Nordin, 19, Wan Aminudin Wan Hussin, 60-an, seorang warga Thailand yang hanya dikenali sebagai Pokta, 50-an, Ahmad Syafiq Che Alim, 30 dan Harun Daud, 57.

Sementara itu, 12 daripada 20 mangsa pula selamat dalam kejadian tersebut, dengan kesemua mangsa berusia antara 18 hingga 60 tahun. – Bernama


Hua Zong cuba putar sejarah pembinaan negara ke belakang

Oleh Zuhayati Yazid

BANGI, 20 Rabiulawal 1443H, Rabu – Gesaan pertubuhan bukan kerajaan (NGO) berasaskan kaum Cina, Hua Zong berhubung isu sekolah vernakular sangat tidak wajar dan seolah-olah cuba mengambil kesempatan dengan ‘kelonggaran’ yang ada.

Terdahulu, Hua Zong meminta kerajaan mengadakan perbincangan yang mendalam mengenai kedudukan sekolah vernakular di bawah Perlembagaan Persekutuan serta meminda atau memperkuat peruntukan yang relevan jika perlu.

Presiden Hua Zong, Tan Sri Goh Tian Chuan yang menggesa perkara itu berkata, ia bagi mengelakkan kedudukan Sekolah Jenis Kebangsaa Cina (SJKC) dan Tamil (SJKT) di bawah Perlembagaan terus dicabar.

Mengulas perkara itu, Penasihat Persatuan Linguistik Malaysia, Prof Datuk Seri Dr Awang Sariyan berkata, permintaan untuk meminda Perlembagaan adalah sesuatu yang melebihi tahap kewajaran dan tindakan mengundur ke belakang.

Hua Zong seolah-olah meminta sejarah pembinaan negara diputar ke belakang mengikut kepentingan kaum, bukan kepentingan seluruh rakyat, katanya.

“Walhal, sekolah vernakular itu sendiri sudah bertentangan dengan semangat pembinaan negara.

“Salah satu asas yang jelas ialah pemerkasaan sekolah kebangsaan sebagai acuan jati diri, perpaduan dan kebersamaan seluruh warganegara dalam sistem dan persekitaran pendidikan yang sama.

“Asas itu telah diletakkan oleh Penyata Razak, 1956 dan Penyata Rahman Talib 1960 yang kemudian dimaktubkan dalam Akta Pendidikan 1961 dan diperteguh dalam Akta Pendidikan 1996,” katanya ketika hubungi Ismaweb.net, hari ini.

Prof Awang menjelaskan, kewujudan sekolah vernakular terus menjadi masalah dalam pemerkasaan sistem pendidikan kebangsaan – dan sepatutnya diselesaikan oleh kerajaan.

Maka permintaan Presiden Hua Zong sama sekali tidak memperlihatkan kebersamaan dalam cita-cita dan usaha kerajaan untuk membentuk negara yang berteraskan semangat kebangsaan.


Saad Hariri tarik diri selepas gagal bentuk kerajaan Lubnan

BEIRUT, 6 Zulhijjah 1442H, Jumaat – Saad Hariri menarik diri setelah gagal membentuk kerajaan selama lapan bulan terakhir.

Hariri mengundur diri selepas pertemuan singkat dengan Presiden Lubnan, Michel Aoun di Istana Baabda.

“Saya menarik diri daripada membentuk kerajaan,” katanya kepada wartawan.

“Aoun menuntut beberapa pindaan, yang menurutnya penting, dan mengatakan kami tidak dapat mencapai persefahaman antara satu sama lain… Dan semoga Tuhan menyelamatkan negara ini.”

Sementara itu, Aoun mendakwa Hariri sudah memutuskan untuk mengundurkan diri sebelum pertemuan mereka.

“Hariri menolak sebarang pindaan yang berkaitan dengan perubahan kementerian, pembahagian mazhab mereka, dan nama-nama yang berkaitan dengannya,” kata pejabat presiden dalam satu kenyataan.

Dalam temu bual dengan TV Al Jadeed Lebanon, Hariri berkata, beliau memilih calonnya berdasarkan kepakaran dan kemampuan mereka untuk pembaharuan ekonomi, tetapi Aoun tidak.

“Saya mengundurkan diri pada tahun 2019 kerana saya mahukan pakar kerajaan, dan jika kita membentuk kerajaan Michel Aoun maka negara tidak akan diselamatkan,” katanya.

“Masalah utama negara ini adalah Michel Aoun, yang bersekutu dengan Hizbullah, yang seterusnys melindungi beliau. Ini adalah persamaan di negara ini dan jika seseorang tidak dapat melihatnya maka mereka buta.”

Susulan langkah Hariri, pound Lubnan mencapai paras terendah sepanjang masa melebihi 21,000 dolar AS.

Lira kini kehilangan 90 peratus nilainya, dengan berkesan menjimatkan simpanan ratusan ribu keluarga.

Sekurang-kurangnya separuh daripada populasi telah jatuh ke ambang kemiskinan, sementara inflasi makanan lebih daripada 400 peratus. – Agensi


India haramkan 43 aplikasi termasuk Alibaba, AliExpress

NEW DELHI, 9 Rabiulakhir 1442H, Rabu – India melarang 43 aplikasi mudah alih termasuk aplikasi e-dagang Alibaba Group Holding Ltd, AliExpress dalam gelombang sekatan web baru yang disasarkan kepada China.

43 aplikasi yang kebanyakannya berasal dari China, yang juga merangkumi beberapa aplikasi temu janji, dianggap mengancam ‘kedaulatan dan integriti India’, kata Kementerian Teknologi Persekutuan dalam satu kenyataan.

India sebelum ini melarang lebih 170 aplikasi mengatakan mereka mengumpul dan berkongsi data pengguna, yang boleh menimbulkan ancaman kepada negara itu.

Langkah itu, yang disebut menteri teknologi India sebagai ‘serangan digital’, dimulai setelah 20 tentera India terbunuh dalam pertempuran dengan pasukan China di sebuah kawasan perbatasan Himalaya yang dipertikai pada bulan Jun.

Langkah itu adalah satu lagi kemunduran bagi syarikat gergasi China, Alibaba, yang merupakan pelabur terbesar di firma berteknologi Paytm milik India dan BigBasket.

Anak syarikatnya, UC Web memberhentikan kakitangannya di India awal tahun ini setelah New Delhi melarang 59 aplikasi mudah alih asal China yang merangkumi penyemak imbas UC Web dan dua produk lain.

Syarikat gergasi teknologi China juga terpaksa menangguhkan rancangannya untuk melabur di syarikat India berikutan ketegangan sempadan antara kedua negara bersenjata nuklear itu, lapor agensi berita Reuters sebelumnya.

Larangan aplikasi India juga telah menjatuhkan cita-cita berteknologi China seperti Bytedance dan Tencent di negara Asia Selatan, setelah India berusaha mengurangkan pengaruh Beijing dalam ekonomi internetnya yang berkembang pesat. – Agensi


Tuntut pinda Perlembagaan, Hua Zong eksploitasi kebaikan Melayu

Oleh Siti Hafidah Abd Ghaffar

BANGI, 25 Rabiulawal 1443H, Isnin – Hua Zong seperti ‘menjilat ludah sendiri’ apabila meminta kerajaan mengadakan perbincangan yang mendalam mengenai kedudukan sekolah vernakular di bawah Perlembagaan Persekutuan, serta meminda atau memperkuatkan peruntukan yang relevan jika perlu.

Prof Emeritus Datuk Dr Teo Kok Seong berkata, sebenarnya tindakan mencabar kedudukan persekolahan vernakular di mahkamah adalah tidak perlu – seperti yang dinyatakan Hua Zong – sekiranya mereka sendiri sedar diri dan tahu membawa diri di negara ini yang bertuan ini.

Menurut, Felo Utama Institut Kajian Etnik (KITA) Universiti Kebangsaan Malaysia itu, selama berpuluh tahun, masyarakat Melayu sebagai tuan rumah sabar dengan kerenah mereka yang rata-ratanya memperlihat kerakusan pada tahap tinggi pada setiap waktu.

“Sebenarnya masyarakat Melayu menyedarinya. Akan tetapi mereka bukan sahaja bertimbang rasa, mereka adalah orang yang amat baik hati terhadap tetamu yang bertandang.

“Bagaimanapun, sifat baik masyarakat Melayu ini dianggap sebagai kelemahan dan kebodohan, serta selalu dieksploitasi secukup-cukupnya oleh masyarakat Cina khasnya untuk keuntungan mereka.

“Ini bukan tidak disedari langsung oleh masyarakat Melayu. Tetapi budaya mereka yang tidak suka berkonfrantasi secara terbuka, untuk terus membuat baik diambil kesempatan oleh masyarakat Cina,” dakwanya ketika dihubungi Ismaweb.net.

Namun jelas beliau, semua itu ada hadnya dan percaya tindakan mencabar kedudukan sekolah vernakular di mahkamah akibat sudah banyak kali golongan itu melampaui batas.

Kok Seong menjelaskan, kewujudan sekolah vernakular bersifat ‘de facto’, iaitu ianya memang wujud – walaupun belum tentu lagi sah atau sebaliknya dari segi undang-undang.

Katanya, ianya tidak bersifat ‘de jure’, yakni betul-betul boleh wujud dan dibenarkan oleh undang-undang.

Dengan tindakan mencabar ini, kedudukan sekolah vernakular akan dimuktamadkan yang boleh bersifat tidak akan menyebelahi masyarakat bukan Melayu, katanya.

“Oleh itu, ada kebimbangan oleh masyarakat Cina dan perkara ini kini diminta diselesaikan melalui pemindaan Perlembagaan untuk menjadikan sekolah vernakular itu bersifat ‘de jure’.

“Permintaan ini bukan sahaja memperlihat masyarakat Cina sudah mahu ‘mengaku kalah’ setelah ‘bercakap besar’ tentang keabsahan sekolah vernakular di sisi perundangan negara.

“Ia juga memperlihat mereka sudah terdesak sehingga sanggup semacam mahu ‘menjilat ludah sendiri’, iaitu tidak mahu menyelesaikannya di mahkamah lagi, tetapi mahu secara lain di Parlimen pula,” katanya.

Mengulas lanjut, beliau berkata, keputusan mahkamah hanya bersifat sehala, iaitu sama ada memang ataupun sebaliknya dan ia bergantung kepada fakta kes, khususnya perundangan negara mengenai sistem pendidikan.

“Oleh itu, hakikat keabsahan sekolah vernakular pasti dimuktamadkan yang belum tentu akan memihak kepadanya.

“Kebimbangan inilah yang menyebabkan masyarakat Cina khususnya, mahu strategi baharu, iaitu tidak diselesaikan di mahkamah lagi yang tidak semestinya memihak kepada mereka, tetapi di Parlimen sahaja yang masih boleh mencari ‘jalan tengah’ untuk kebaikan mereka.

“Saya kira ‘nasi sudah menjadi bubur’, iaitu ianya sudah terlambat kerana sikap rakus masyarakat Cina itu tidak mahu lagi dikompromi oleh masyarakat Melayu, yang mahu penyelesaiannya mengikut saluran betul,” katanya.


Memorandum jemaah menteri berkait RUU Sumbangan Politik dibentang bulan depan

KUALA LUMPUR, 15 Muharam 1444H, Sabtu – Satu memorandum Jemaah Menteri dijangka akan dibentangkan di Mesyuarat Jemaah Menteri bulan depan bagi membolehkan Rang Undang-Udang Sumbangan Politik dibentangkan pada persidangan Parlimen Oktober ini.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata satu perbincangan telah diadakan bersama Pusat Governans, Integriti dan Antirasuah Nasional (GIACC) dan Jabatan Peguam Negara (AGC) untuk membincangkan perkara berkaitan rang undang-undang berkenaan, semalam.

Beliau berkata perbincangan itu turut melibatkan Suruhanjaya Pencegahan Rasuah Malaysia (SPRM), Jabatan Pendaftaran Pertubuhan Malaysia (JPPM), Suruhanjaya Syarikat Malaysia (SSM) dan Bahagian Hal Ehwal Undang-undang (BHEUU) Jabatan Perdana Menteri.

“Antara perkara dasar penting yang dibincangkan adalah berhubung penubuhan entiti pengawalseliaan sumbangan politik, penyumbang yang dibenarkan dan penetapan penalti ke atas kesalahan di bawah undang-undang ini,” katanya dalam kenyataan hari ini.

Katanya beliau telah mengarahkan GIACC untuk memperhalusi perkara-perkara dasar serta meminta BHEUU dan AGC menyediakan draf pentadbiran dengan mengambil kira pandangan serta contoh-contoh yang diberikan organisasi masyarakat sivil (CSO) dan badan bukan kerajaan (NGO).

Selain itu Wan Junaidi berkata analisis perbandingan pemakaian undang-undang sumbangan politik dari negara-negara lain perlu dilaksanakan bagi tujuan penanda aras undang-undang itu, dan beliau menyarankan agar ia diselaraskan dengan undang-undang sedia ada di bawah JPPM dan SSM.

Beliau turut menyarankan agar draf rang undang-undang itu disediakan secepat mungkin bagi membolehkan sesi libat urus diadakan dengan semua pemegang taruh mengikut garis masa yang akan disediakan GIACC.

“Bagi menunjukkan ketelusan dan akauntabiliti dalam tadbir urus politik, adalah wajar undang-undang ini dilaksanakan dengan segera,” katanya. – Bernama


817 saman dikeluar menerusi Op Khas-Ekzos Bising

JOHOR BAHRU, 1 Syaaban 1442H, Isnin – Polis Johor mengeluarkan 817 saman kepada pemilik kenderaan di negeri ini hasil 110 operasi ‘Op Khas-Ekzos Bising’ yang dilancarkan sejak 1 Mac lepas hingga semalam.

Ketua Polis Johor Datuk Ayob Khan Mydin Pitchay berkata kesemua saman terhadap individu berumur antara 13 hingga 22 tahun itu dikeluarkan hasil pemeriksaan ke atas 4,440 kenderaan selepas polis bertindak atas aduan awam berhubung pengubahsuaian ekzos sehingga mengganggu ketenteraman awam.

“Operasi khas yang diadakan secara bersepadu melibatkan Jabatan Alam Sekitar (JAS) dan Jabatan Pengangkutan Jalan (JPJ) ini turut menggempur Taman Kota Masai di sini yang terkenal dengan jolokan ‘kota wheelie’ kerana aktiviti lumba haram dan pengubahsuaian motosikal.

“Operasi di Taman Kota Masai ini sahaja sudah dilakukan sebanyak empat kali sejak 1 Mac hingga semalam,” katanya kepada pemberita dalam sidang media sempena operasi terbabit di Taman Kota Masai di sini hari ini.

Turut hadir, Pengarah JAS Negeri Johor Dr Mohd Famey Yusof dan Ketua Jabatan Siasatan dan Penguatkuasaan Trafik Johor Supt M. Kumarasan.

Ayob Khan berkata selain saman, pihaknya turut menyita 276 kenderaan atas pelbagai kesalahan termasuk pengubahsuaian yang menyalahi undang-undang manakala 138 kompaun melibatkan kesalahan mengikut JAS kerana pencemaran bunyi bising daripada ekzos kenderaan bermotor dan 146 kompaun mengikut pelbagai kesalahan JPJ turut dikeluarkan.

Menurutnya, kesalahan pengubahsuaian ekzos terbabit akan disiasat mengikut Kaedah 103 Kaedah-Kaedah Kenderaan Bermotor (Pembinaan/Penggunaan) 1959, yang memperuntukkan hukuman denda maksimum RM2,000 atau penjara tidak melebihi enam bulan, jika sabit kesalahan manakala tindakan sitaan dilakukan mengikut Seksyen 64 Akta Pengangkutan Jalan 1987.

Ditanya mengenai segelintir pihak dan badan bukan kerajaan yang mempertikai penguatkuasaan oleh pihak berkuasa, Ayob Khan berkata kesemua operasi yang dilakukan itu adalah mengikut lunas undang-undang.

“Pengubahsuaian yang dijalankan terhadap kenderaan khususnya motosikal dianggarkan berharga antara RM4,000 dengan RM14,000 berbanding denda yang dikenakan hanyalah RM2,000.

“Jadi tidak timbul isu mereka yang melakukan kesalahan ini tidak boleh membayar denda tersebut kerana semua tindakan penguatkuasaan yang diambil adalah berlandaskan kepada peruntukan undang-undang,” katanya. – Bernama


Polis tahan lelaki lari daripada pemeriksaan, miliki dadah

KUALA LUMPUR, 22 Syawal 1442H, Khamis – Cubaan seorang lelaki melarikan diri daripada pemeriksaan polis di Jalan 18/16 Petaling Jaya, di sini, gagal apabila dia ditahan bersama sejumlah dadah jenis heroin, petang semalam.

Ketua Polis Daerah Petaling Jaya ACP Mohamad Fakhrudin Abdul Hamid berkata, suspek berusia 34 tahun itu, cuba melarikan selepas sepasukan anggota unit kereta peronda (MPV) menahan kenderaan jenis Proton Saga yang dipandu suspek dalam keadaan mencurigakan pada kira-kia 6.40 petang.

Beliau berkata, suspek kemudian bertindak memandu secara berbahaya hingga hampir melanggar orang awam dan pengguna jalan raya lain.

“Anggota bertindak pantas dengan mengejar kereta tersebut selama kira-kira 20 minit sebelum berjaya menahan suspek di hadapan sebuah bank di Pekan Lama Petaling Jaya.

“Polis terpaksa memecahkan cermin kereta suspek kerana dia enggan keluar dari kenderaan untuk pemeriksaan,” katanya dalam kenyataan hari ini.

Mohamad Fakhrudin berkata, susulan kejadian itu, dua anggota cedera ringan di bahagian tangan kiri dan sedang menerima rawatan di Pusat Perubatan Universiti Malaya.

Katanya, pemeriksaan lanjut di dalam kereta suspek, polis menemui satu tiub penyedut minuman disyaki dadah jenis heroin dianggarkan seberat 0.30 gram dan ujian air kencing mendapati suspek positif dadah jenis morfin.

“Semakan mendapati suspek mempunyai 10 rekod jenayah lampau melibatkan kes curi dan dadah serta kini direman tiga hari sehingga Sabtu ini untuk membantu siasatan mengikut Seksyen 12 (2) Akta Dadah Berbahaya 1952 dan Seksyen 186 Kanun Keseksaan. -Bernama


Individu tanpa gejala potensi sebar virus tanpa sedar

BANGI, 11 Zulhijjah 1442H, Rabu – Meskipun statistik menunjukkan lebih 98 peratus kes harian COVID-19 berada pada kategori satu (tiada gejala) dan dua (gejala ringan), namun menjadi tanda tanya sama ada ia berita baik atau sebaliknya.

Tidak dinafikan, rakyat boleh menarik nafas lega kerana hanya kurang 2 peratus kes baharu harian COVID-19 menunjukkan simptom yang serius.

Tetapi apa yang membimbangkan, kes kematian baharu harian akibat COVID-19 pula masih tinggi, kata Setiausaha Agung BERJASA, Ir Ts Muhammad Lukman Al Hakim Mohamad.

“Tambahan pula, yang lebih menakutkan ialah boleh jadi ramai lagi orang yang bebas tanpa simptom di luar sana sebenarnya positif COVID-19 tapi tidak disaring dan dikenal pasti.

“Mereka berpotensi untuk menyebarkan virus yang amat merbahaya ini tanpa disedari ramai,” katanya dalam kenyataan hari ini.

Terdahulu, kes COVID-19 di Malaysia mencatatkan peningkatan pada Selasa iaitu 12,366 kes berbanding 10,972 kes pada Isnin.

Ketua Pengarah Kesihatan, Tan Sri Dr Noor Hisham Abdullah berkata, ini menjadikan jumlah keseluruhan kes positif adalah 939,899 kes.

Katanya, sebanyak 93 kes kematian dicatatkan yang melibatkan 91 warganegara dan dua bukan warganegara.


Kabul diserang puluhan roket, korban 8 nyawa orang awam

KABUL, 5 Rabiulakhir 1442H, Sabtu – Beberapa siri letupan dilaporkan menggegarkan ibu negara Afghanistan, Kabul yang padat dengan penduduk sehingga menyebabkan sejumlah nyawa terkorban.

Letupan itu dilaporkan turut berlaku di Kedutaan Iran di ibu kota Afghanistan.

Kementerian Dalam Negeri Afghanistan mengatakan, puluhan roket melanda Kabul pada awal Sabtu, menyasarkan beberapa kawasan di bahagian utara dan tengah bandar, termasuk Zon Hijau yang sangat kukuh menempatkan kedutaan dan firma antarabangsa.

Kedutaan Iran mengumumkan di Twitter bahawa bangunan utamanya telah terkena serpihan roket setelah mendarat di lokasi. Namun tiada korban nyawa dicatatkan.

Bagaimanapun, serangan itu menyebabkan sekurang-kurangnya lapan orang awam mati dan lebih daripada 30 yang lain cedera, dengan kementerian menyalahkan militan Taliban untuk serangan maut itu.

“Militan melepaskan 23 roket ke Kabul. Berdasarkan maklumat awal, lapan orang mati syahid dan 31 yang lain cedera,” kata jurucakap Kementerian Dalam Negeri, Tariq Arian.

Jurucakap polis Kabul, Ferdaws Faramarz juga mengesahkan jumlah kematian dan maklumat yang sama.

Letupan itu berlaku selepas dua letupan, termasuk satu yang melanda sebuah kereta polis, membunuh seorang anggota polis dan mencederakan tiga yang lain.

Dalam enam bulan terakhir, kumpulan militan Taliban telah melakukan 53 serangan bom dan 1,250 letupan yang menyebabkan 1,210 orang awam mati dan 2,500 cedera, menurut Kementerian Dalam Negeri Afghanistan.

Kabul juga menjadi lokasi dua serangan mengerikan ke atas institusi pendidikan pada awal bulan ini yang membunuh hampir 50 orang dan mencederakan puluhan yang lain. – Agensi


81 hari mogok lapar, Ra’ed Rayyan kini kritikal

RAMALLAH, 27 Zulkaedah 1443H, Isnin – Tahanan Palestin, Ra’ed Rayyan meneruskan mogok lapar selama 81 hari berturut-turut, bagi menuntut pihak berkuasa haram Israel menghentikan penahanan pentadbiran yang tidak adil terhadapnya.

Jurucakap Suruhanjaya Hal Ehwal Tahanan dan Bekas Tahanan, Hasan Abed Rabbo berkata, Rayyan kini ditahan di Hospital Penjara Ramla kerana mengalami penurunan berat badan yang mendadak.

Katanya, keadaan kesihatan juga semakin merosot akibat kekurangan vitamin dan protein, selain pening kepala, kerap muntah serta sakit di seluruh badan.

Khamis lalu, pihak berkuasa Israel mengingkari janji untuk tidak memperbaharui penahanan pentadbiran Khalil Awawda, 40, – yang telah melakukan mogok lapar selama 111 hari.

Dasar penahanan pentadbiran Israel yang dikutuk secara meluas membenarkan rakyat Palestin dipenjara tanpa pertuduhan atau perbicaraan untuk selang masa yang boleh diperbaharui, biasanya antara tiga dan enam bulan.

Setakat ini, penjajah Israel menahan lebih 500 rakyat Palestin dalam tahanan pentadbiran, yang dianggap haram oleh undang-undang antarabangsa.

Kebanyakan tahanan itu adalah bekas banduan yang pernah menghabiskan masa bertahun-tahun dalam penjara kerana penentangan terhadap penjajahan Israel.-  Agensi


Permohonan Ukraine sertai EU ambil masa 15 hingga 20 tahun

PARIS, 22 Syawal 1443H, Isnin – Setiausaha Negara Perancis bagi Hal Ehwal Eropah, Clement Beaune berkata bidaan oleh Ukraine untuk menyertai Kesatuan Eropah (EU) akan mengambil masa sekurang-kurangnya 15 hingga 20 tahun untuk dimuktamadkan, mematahkan harapan Kiev untuk segera mendapat keahlian blok itu berikutan serangan Russia terhadap bekas negara Soviet itu.

“Kami harus jujur. Jika anda mengatakan Ukraine akan menyertai EU dalam tempoh enam bulan, atau setahun atau dua, anda berbohong,” kata Beaune kepada Radio J.

Perancis pada hari Ahad menyatakan, “Ia mungkin dalam 15 atau 20 tahun, ia mengambil masa yang lama.”

“Saya tidak mahu menawarkan sebarang ilusi atau pembohongan kepada Ukraine,” katanya, mengulangi tawaran Presiden Perancis, Emmanuel Macron untuk mewujudkan ‘komuniti politik Eropah’ yang lebih longgar dan boleh membantu mengintegrasikan Ukraine dengan EU lebih awal.

Dalam ucapan kepada Parlimen EU di Strasbourg pada 10 Mei, Macron berkata, ia akan mengambil masa beberapa dekad untuk Ukraine diterima masuk ke EU, sebaliknya mencadangkan bahawa Kiev boleh menyertai ‘komuniti Eropah selari’ sementara ia menunggu keputusan.

Tawaran itu telah mendapat sambutan dingin daripada Presiden Ukraine Volodymyr Zelensky, yang pada hari Sabtu mengecam ‘kompromi sedemikian’ dan mendesak permulaan segera proses ke arah keahlian penuh EU.

Pemimpin EU telah menolak permintaan Kyiv untuk mempercepatkan keahlian blok itu berhubung konflik Russia-Ukraine.

Beaune selanjutnya menjelaskan bahawa cadangan Macron bukanlah alternatif untuk menyertai komuniti politik Eropah, dengan menekankan bahawa Ia tidak menghalang keahlian di kemudian hari.

“Di bawah rancangan Macron, mungkin terdapat pergerakan bebas di Eropah, dan ia boleh mendapat manfaat daripada belanjawan Eropah untuk pembinaan semula dan kebangkitan semula negara, masyarakat dan ekonominya,” katanya.

Inisiatif ‘komuniti politik Eropah’ Macron akan dibahaskan pada sidang kemuncak EU pada akhir Jun.

Pemimpin EU yang lain juga telah menolak permintaan Kyiv untuk menjadi ahli blok dipercepatkan berikutan konflik Russia-Ukraine, dengan pemimpin enggan membuka prosedur keahlian pada masa perang.

Russia melancarkan operasi ketenteraan di Ukraine pada 24 Februari, berikutan kegagalan Kyiv melaksanakan terma perjanjian Minsk dan pengiktirafan Moscow terhadap wilayah pemisahan Donetsk dan Luhansk. – Agensi


Annuar Musa sah sertai PAS

BANGI, 27 Syawal 1444H, Khamis – PAS hari ini mengesahkan bekas Setiausaha Agung Barisan Nasional (BN), Tan Sri Annuar Musa sudah mengisi borang untuk menyertai parti itu.

Setiausaha Agung PAS, Datuk Seri Takiyuddin Hassan berkata, Annuar adalah antara 10 bekas pimpinan UMNO yang sudah mengisi borang permohonan menganggotai PAS.

Beliau berkata, satu pengumuman penerimaan keahlian tokoh-tokoh politik terbabit dijangka akan dibuat penghujung bulan ini.

“Saya mengesahkan borang permohonan beberapa tokoh besar itu telah siap, kita tunggu masa untuk membuat pengumuman sahaja. InsyaAllah akhir bulan ini.

“Saya boleh mengesahkan Tan Sri Annuar Musa sudah isi borang untuk menyertai PAS dan kita akan buat pengumuman dalam waktu terdekat dan bersama rakan-rakan lain dalam UMNO,” katanya seperti dilapor media tempatan.

Takiyuddin memaklumkan, kesemua bekas pimpinan UMNO terbabit akan turut dipertimbang  diberikan tempat sekiranya mereka menyatakan hasrat bertanding pada Pilihan Raya Negeri (PRN) nanti.

Pada masa sama, beliau turut memberitahu bahawa bekas Menteri Kesihatan, Khairy Jamaluddin pula menunjukkan minat untuk menyertai parti Bersatu.